http://www.thaigov.go.th

 วันนี้ (6 กุมภาพันธ์ 2561) เวลา 09.00 น.ณ อาคารวิทยาการจัดการ มหาวิทยาลัยราชภัฏรำไพพรรณีพลเอก ประยุทธ์ จันทร์โอชา นายกรัฐมนตรี เป็นประธานการประชุมคณะรัฐมนตรีอย่างเป็นทางการนอกสถานที่ ครั้งที่ 1/2561

​ ภายหลังเสร็จสิ้นการประชุม พลโท สรรเสริญ แก้วกำเนิด โฆษกประจำสำนักนายกรัฐมนตรี ได้แถลงผลการประชุมคณะรัฐมนตรี ซึ่งสรุปสาระสำคัญดังนี้

|  |
| --- |
| **กฎหมาย** |

 1. เรื่อง ร่างพระราชบัญญัติสถาบันการเงินประชาชน พ.ศ. ….

 2. เรื่อง ร่างพระราชกฤษฎีกาออกตามความในประมวลรัษฎากร ว่าด้วยการยกเว้น รัษฎากร (ฉบับที่ ..) พ.ศ. …. (มาตรการภาษีเพื่อส่งเสริมการจัดตั้ง สถาบันอุดมศึกษาที่มีศักยภาพสูงจากต่างประเทศ)

 3. เรื่อง ร่างกฎกระทรวงกำหนดค่าธรรมเนียมใบอนุญาตใช้เรือและยกเว้นค่าธรรมเนียม การต่ออายุใบอนุญาตใช้เรือสำหรับเรือประมงพาณิชย์ พ.ศ. ....

|  |
| --- |
| **เศรษฐกิจ- สังคม** |

 4. เรื่อง ขอความเห็นชอบโครงการสนับสนุนผู้ประกอบการวิสาหกิจขนาดกลางและ

 ขนาดย่อมมุ่งสู่อุตสาหกรรมสีเขียวโดยการประยุกต์ใช้เทคโนโลยีคาร์บอนต่ำ (Greening Industry through Low Carbon Technology Application for SMEs)

 5. เรื่อง ทิศทางการพัฒนาภาคตะวันออก ในช่วงแผนพัฒนาเศรษฐกิจและสังคมแห่งชาติ ฉบับที่ 12

 6. เรื่อง การบริหารจัดการน้ำและแนวทางการพัฒนาเพื่อรองรับระเบียงเศรษฐกิจ

 ภาคตะวันออก

 7. เรื่อง มาตรการส่งเสริมการท่องเที่ยวเมืองรองและชุมชน

8. เรื่อง โครงการจัดตั้งระเบียบผลไม้ภาคตะวันออก ( Eastern Fruit Corridor )

 9. เรื่อง สรุปผลการปฏิบัติราชการของคณะรัฐมนตรีในพื้นที่ภาคตะวันออก

 10. เรื่อง ภาพรวมการพัฒนาโครงสร้างพื้นฐานด้วยคมนาคมขนส่งภาคตะวันออกของ กระทรวงคมนาคม

 11. เรื่อง มาตรการส่งเสริมการลงทุนสำหรับภาคการเกษตรในระดับท้องถิ่น

 12. เรื่อง ยุทธศาสตร์การค้าผลไม้ครบวงจร

|  |
| --- |
|  **แต่งตั้ง** |

 13. เรื่อง การแต่งตั้งข้าราชการให้ดำรงตำแหน่งประเภทบริหารระดับสูง

 (สำนักนายกรัฐมนตรี)

 14. เรื่อง การแต่งตั้งข้าราชการพลเรือนสามัญ (กระทรวงการต่างประเทศ)

 15. เรื่อง แต่งตั้งข้าราชการการเมือง

**\*\*\*\*\*\*\*\*\*\*\*\*\*\*\*\*\*\*\***

สำนักโฆษก สำนักเลขาธิการนายกรัฐมนตรี โทร. 0 2288-4396

|  |
| --- |
| **กฎหมาย** |

**1. เรื่อง ร่างพระราชบัญญัติสถาบันการเงินประชาชน พ.ศ. ….**

 คณะรัฐมนตรีมีมติอนุมัติหลักการร่างพระราชบัญญัติสถาบันการเงินประชาชน พ.ศ. …. ตามที่กระทรวงการคลัง (กค.) เสนอ และให้ส่งสำนักงานคณะกรรมการกฤษฎีกาตรวจพิจารณา โดยให้รับความเห็นของกระทรวงการพัฒนาสังคมและความมั่นคงของมนุษย์ สำนักงานคณะกรรมการพัฒนาการเศรษฐกิจและสังคมแห่งชาติ ฝ่ายกฎหมายและกระบวนการยุติธรรม คณะรักษาความสงบแห่งชาติ และคณะกรรมการปฏิรูปประเทศด้านเศรษฐกิจไปประกอบการพิจารณาด้วย แล้วส่งให้คณะกรรมการประสานงานสภานิติบัญญัติแห่งชาติพิจารณา ก่อนเสนอสภานิติบัญญัติแห่งชาติต่อไป และรับทราบแผนในการจัดทำกฎหมายลำดับรอง กรอบระยะเวลาและกรอบสาระสำคัญของกฎหมายลำดับรองที่ออกตามร่างพระราชบัญญัติดังกล่าว ตามที่กระทรวงการคลังเสนอ

 **สาระสำคัญของร่างพระราชบัญญัติ**

 1. กำหนดให้มี**คณะกรรมการพัฒนาระบบสถาบันการเงินประชาชน** โดยมีหน้าที่เสนอแนะนโยบายและแนวทางในการพัฒนาระบบสถาบันการเงินประชาชนต่อคณะรัฐมนตรี กำกับดูแล ตรวจสอบ และส่งเสริมสถาบันการเงินประชาชนให้เป็นไปตามร่างพระราชบัญญัตินี้ กำหนดหลักเกณฑ์ วิธีการ และเงื่อนไขในการจัดตั้ง การจดทะเบียน การดำเนินการ การเพิกถอน การพ้นสภาพ รวมถึงประเภทหรือลักษณะของสถาบันการเงินประชาชน ออกระเบียบกำหนดคุณสมบัติของสมาชิก พิจารณาให้ความเห็นชอบคำขอการจดทะเบียน ยกเลิกและเพิกถอนการเป็นสถาบันการเงินประชาชนตามข้อเสนอแนะของธนาคารผู้ประสานงาน กำหนดกรอบอัตราดอกเบี้ย ค่าธรรมเนียม ค่าบริการ และผลตอบแทนของสถาบันการเงินประชาชน และรายงานผลการดำเนินการให้คณะรัฐมนตรีและสาธารณชนทราบ อย่างน้อยปีละหนึ่งครั้ง

 2. กำหนดให้มี**ธนาคารผู้ประสานงาน** โดยมีหน้าที่สนับสนุน ช่วยเหลือ และแนะนำการจัดตั้งสถาบันการเงินประชาชน รับคำขอจัดตั้ง เลิก หรือเพิกถอนจากสถาบันการเงินประชาชนเพื่อนำเสนอคณะกรรมการ จัดทำและพัฒนาระบบเทคโนโลยีสารสนเทศสำหรับการให้บริการทางการเงิน ระบบการโอนเงิน ระบบบัญชี หรือระบบอื่นใดที่จำเป็น พัฒนาศักยภาพและความพร้อม ทั้งในด้านระบบการเงิน การบัญชี และการเสริมสร้างศักยภาพของบุคลากรให้บริการทางการเงินแก่สถาบันการเงินประชาชน เป็นตัวกลางในการทำธุรกรรมทางการเงินระหว่างสถาบันการเงินประชาชน จัดทำระบบข้อมูล รวมถึงข้อมูลธุรกรรมทางการเงินของสมาชิก และติดตามตรวจสอบ และประเมินผลการปฏิบัติตามนโยบายและมาตรการที่เกี่ยวกับสถาบันการเงินประชาชน

 3. **กำหนดให้สถาบันการเงินประชาชนจัดตั้งขึ้นเมื่อได้รับความเห็นชอบจากคณะกรรมการพัฒนาระบบสถาบันการเงินประชาชนและจดทะเบียนตามพระราชบัญญัตินี้ โดยมีฐานะเป็นนิติบุคคล** และต้องมีวัตถุประสงค์เพื่อส่งเสริมการให้บริการทางด้านการเงินระดับชุมชนแก่สมาชิก ตามหลักเกณฑ์ วิธีการ และเงื่อนไขที่คณะกรรมการพัฒนาระบบสถาบันการเงินประชาชนประกาศกำหนด

 4. กำหนดให้มี**คณะกรรมการสถาบันการเงินประชาชน** โดยมีอำนาจหน้าที่บริหารสถาบันการเงินประชาชน รวมทั้งตรวจสอบ กำกับ ดูแล และจัดสรรดอกผล รายได้ หรือผลประโยชน์ที่เกิดจากเงินหรือทรัพย์สินของสถาบันการเงินประชาชน รวมถึงการจัดทำบัญชีของสถาบันการเงินประชาชน ออกประกาศ ระเบียบ หรือข้อบังคับ เกี่ยวกับการบริหารสถาบันการเงินประชาชน รับสมาชิกและจัดทำทะเบียนสมาชิก ทำนิติกรรม สัญญา หรือดำเนินการเกี่ยวกับภาระผูกพันของสถาบันการเงินประชาชน ติดตามและประเมินผลการดำเนินการของสถาบันการเงินประชาชน และปฏิบัติหน้าที่ให้เป็นไปตามประกาศ ระเบียบ ข้อบังคับ หรือคำสั่งตามที่คณะกรรมการพัฒนาระบบสถาบันการเงินประชาชนกำหนดหรือมอบหมาย

 5. กำหนดให้ทุนหรือทรัพย์สินของสถาบันการเงินประชาชนประกอบด้วยเงินที่สมาชิกนำมาลงหุ้นหรือฝากไว้กับสถาบันการเงินประชาชน เงินหรือทรัพย์สินอื่นที่สถาบันการเงินประชาชนได้รับบริจาคโดยปราศจากเงื่อนไขหรือข้อผูกพันใด ๆ และดอกผล รายได้ หรือผลประโยชน์ที่เกิดจากเงินหรือทรัพย์สินของสถาบันการเงินประชาชน

 6. กำหนดให้สถาบันการเงินประชาชนมีอำนาจหน้าที่ให้บริการการเงินระดับชุมชนกับสมาชิก กระทำการใด ๆ เพื่อพัฒนาองค์ความรู้ คุณภาพชีวิต สวัสดิภาพ และสวัสดิการของสมาชิกและประชาชนในชุมชน และปฏิบัติงานอื่นใด เพื่อให้เป็นไปตามวัตถุประสงค์ของสถาบันการเงินประชาชนตามที่กำหนดในกฎกระทรวง

 7. กำหนดให้ภายในหนึ่งร้อยห้าสิบวันนับจากวันสิ้นปีให้สถาบันการเงินประชาชนจัดทำงบแสดงฐานะการเงิน เปิดเผย งบแสดงฐานะการเงินและรายงานผลการดำเนินการประจำปีต่อสมาชิกและสาธารณชน รวมทั้งจัดส่งให้กับผู้ตรวจสอบ

 8. กำหนดให้ผู้อนุมัติให้สถาบันการเงินประชาชนดำเนินการหรืองดเว้นการดำเนินการหรือเป็นผู้ดำเนินการ หรือรับผิดชอบในการดำเนินการนั้น ได้กระทำผิดหน้าที่ของตนด้วยประการใด ๆ โดยทุจริต ต้องระวางโทษจำคุกและปรับ

**2. เรื่อง ร่างพระราชกฤษฎีกาออกตามความในประมวลรัษฎากร ว่าด้วยการยกเว้นรัษฎากร (ฉบับที่ ..) พ.ศ. …. (มาตรการภาษีเพื่อส่งเสริมการจัดตั้งสถาบันอุดมศึกษาที่มีศักยภาพสูงจากต่างประเทศ)**

 คณะรัฐมนตรีมีมติอนุมัติหลักการร่างพระราชกฤษฎีกาออกตามความในประมวลรัษฎากร ว่าด้วยการยกเว้นรัษฎากร (ฉบับที่ ..) พ.ศ. …. (มาตรการภาษีเพื่อส่งเสริมการจัดตั้งสถาบันอุดมศึกษาที่มีศักยภาพสูงจากต่างประเทศ) ตามที่กระทรวงการคลัง (กค.) เสนอ และให้ส่งสำนักงานคณะกรมการกฤษฎีกาตรวจพิจารณา และดำเนินการต่อไปได้

 **สาระสำคัญของร่างพระราชกฤษฎีกา**

 กำหนดให้การบริจาคให้แก่สถาบันอุดมศึกษาที่มีศักยภาพสูงจากต่างประเทศตามคำสั่งหัวหน้าคณะรักษาความสงบแห่งชาติ ที่ 29/2560 เรื่อง การส่งเสริมการจัดการศึกษาโดยสถาบันอุดมศึกษาที่มีศักยภาพสูงจากต่างประเทศ ลงวันที่ 26 พฤษภาคม 2560 ได้รับสิทธิประโยชน์ทางภาษีใน**ลักษณะเดียวกันกับสถาบันการศึกษาในประเทศ** ดังนี้

 1.บุคคลธรรมดาที่บริจาคเงินให้แก่สถาบันดังกล่าวข้างต้นสามารถนำมาหักเป็นค่าลดหย่อนได้ 2 เท่าของจำนวนที่จ่ายจริง แต่ไม่เกินร้อยละ 10 ของเงินได้สุทธิ

 2. บริษัทหรือห้างหุ้นส่วนนิติบุคคลที่บริจาคเงินหรือทรัพย์สินให้แก่สถาบันดังกล่าวข้างต้นสามารถนำมาหักเป็นรายจ่ายได้ 2 เท่าของจำนวนที่จ่ายจริง แต่ไม่เกินร้อยละ 10 ของกำไรสุทธิ

 3. ยกเว้นภาษีเงินได้ ภาษีมูลค่าเพิ่ม ภาษีธุรกิจเฉพาะ และอากรแสตมป์ให้แก่บุคคลธรรมดาหรือบริษัทหรือห้างหุ้นส่วนนิติบุคคล สำหรับเงินได้ที่ได้รับจากการโอนทรัพย์สิน หรือการขายสินค้า หรือสำหรับการกระทำตราสารอันเนื่องมาจากการบริจาคให้แก่สถาบันดังกล่าวข้างต้น

 4. กำหนดให้มาตรการในเรื่องนี้ใช้สำหรับการบริจาคที่กระทำ**ตั้งแต่วันที่ 1 มกราคม 2561 เป็นต้นไป**

รายละเอียดตามตาราง ดังนี้

|  |  |
| --- | --- |
| **พระราชกฤษฎีกาออกตามความในประมวลรัษฎากรว่าด้วยการยกเว้นรัษฎากร (ฉบับที่ 420) พ.ศ. 2554** | **ร่างพระราชกฤษฎีกาออกตามความในประมวลรัษฎากรว่าด้วยการยกเว้นรัษฎากร (ฉบับที่ ..) พ.ศ. ….** |
|  มาตรา 3 ให้ยกเว้นภาษีเงินได้ตามส่วน 2 และส่วน 3 หมวด 3 ในลักษณะ 2 แห่งประมวลรัษฎากร สำหรับเงินได้ที่จ่ายเป็นค่าใช้จ่ายเพื่อสนับสนุนการศึกษาให้แก่สถานศึกษาของทางราชการ สถานศึกษาขององค์การของรัฐบาล โรงเรียนเอกชนที่ตั้งขึ้นตามกฎหมายว่าด้วยโรงเรียนเอกชน หรือสถาบันอุดมศึกษาเอกชนที่ตั้งขึ้นตามกฎหมายว่าด้วยสถาบันอุดมศึกษาเอกชน ดังนี้ (1) สำหรับบุคคลธรรมดา ให้ยกเว้นภาษีเงินได้สำหรับเงินได้พึงประเมินหลังจากหักค่าใช้จ่าย และหักค่าลดหย่อนตามมาตรา 47 (1) (2) (3) (4) (5) หรือ (6) แห่งประมวลรัษฎากร เป็นจำนวนสองเท่าของรายจ่ายที่จ่ายไปเป็นค่าใช้จ่ายเพื่อสนับสนุนการศึกษา แต่ต้องไม่เกินร้อยละสิบของเงินได้พึงประเมินหลังจากหักค่าใช้จ่ายและหักค่าลดหย่อนดังกล่าวนั้น (2) สำหรับบริษัทหรือห้างหุ้นส่วนนิติบุคคล ให้ยกเว้นภาษีเงินได้สำหรับเงินได้เป็นจำนวนเงินหรือมูลค่าของทรัพย์สินเป็นจำนวนสองเท่าของรายจ่ายที่จ่ายไปเป็นค่าใช้จ่ายเพื่อสนับสนุนการศึกษา แต่ต้องไม่เกินร้อยละสิบของกำไรสุทธิก่อนหักรายจ่ายเพื่อการกุศลสาธารณะหรือเพื่อการสาธารณประโยชน์ และเพื่อการศึกษาหรือเพื่อการกีฬา ตามมาตรา 65 ตรี (3) แห่งประมวลรัษฎากร  |  มาตรา 3 ให้ยกเว้นภาษีเงินได้ตามส่วน 2 และส่วน 3 หมวด 3 ในลักษณะ 2 แห่งประมวลรัษฎากร สำหรับเงินได้ที่จ่ายเป็นค่าใช้จ่ายเพื่อสนับสนุนการศึกษาให้แก่สถานศึกษาของทางราชการ สถานศึกษาขององค์การของรัฐบาล โรงเรียนเอกชนที่ตั้งขึ้นตามกฎหมายว่าด้วยโรงเรียนเอกชน สถาบันอุดมศึกษาเอกชนที่ตั้งขึ้นตามกฎหมายว่าด้วยสถาบันอุดมศึกษาเอกชน **หรือสถาบันอุดมศึกษาที่ตั้งขึ้นตามคำสั่งหัวหน้าคณะรักษาความสงบแห่งชาติ ที่ 29/2560 เรื่อง การส่งเสริมการจัดการศึกษาโดยสถาบันอุดมศึกษาที่มีศักยภาพสูงจากต่างประเทศ ลงวันที่ 26 พฤษภาคม พุทธศักราช 2560** ดังนี้  (1) สำหรับบุคคลธรรมดา ให้ยกเว้นภาษีเงินได้สำหรับเงินได้พึงประเมินหลังจากหักค่าใช้จ่าย และหักค่าลดหย่อนตามมาตรา 47 (1) (2) (3) (4) (5) หรือ (6) แห่งประมวลรัษฎากร เป็นจำนวนสองเท่าของรายจ่ายที่จ่ายไปเป็นค่าใช้จ่ายเพื่อสนับสนุนการศึกษา แต่ต้องไม่เกินร้อยละสิบของเงินได้พึงประเมินหลังจากหักค่าใช้จ่ายและหักค่าลดหย่อนดังกล่าวนั้น(2) สำหรับบริษัทหรือห้างหุ้นส่วนนิติบุคคล ให้ยกเว้นภาษีเงินได้สำหรับเงินได้เป็นจำนวนเงินหรือมูลค่าของทรัพย์สินเป็นจำนวนสองเท่าของรายจ่ายที่จ่ายไปเป็นค่าใช้จ่ายเพื่อสนับสนุนการศึกษา แต่ต้องไม่เกินร้อยละสิบของกำไรสุทธิก่อนหักรายจ่ายเพื่อการกุศลสาธารณะหรือเพื่อการสาธารณประโยชน์ และเพื่อการศึกษาหรือเพื่อการกีฬา ตามมาตรา 65 ตรี (3) แห่งประมวลรัษฎากร |

**3. เรื่อง ร่างกฎกระทรวงกำหนดค่าธรรมเนียมใบอนุญาตใช้เรือและยกเว้นค่าธรรมเนียมการต่ออายุใบอนุญาตใช้เรือสำหรับเรือประมงพาณิชย์ พ.ศ. ....**

 คณะรัฐมนตรีมีมติอนุมัติหลักการร่างกฎกระทรวงกำหนดค่าธรรมเนียมใบอนุญาตใช้เรือและยกเว้นค่าธรรมเนียมการต่ออายุใบอนุญาตใช้เรือสำหรับเรือประมงพาณิชย์ พ.ศ. .... ตามที่กระทรวงคมนาคม (คค.) เสนอ และให้ส่งสำนักงานคณะกรรมการกฤษฎีกาตรวจพิจารณาเป็นเรื่องด่วน แล้วดำเนินการต่อไปได้

 คค. เสนอว่า โดยที่มีความจำเป็นเร่งด่วนที่จะต้องกำหนดค่าธรรมเนียมใบอนุญาตใช้เรือและยกเว้นค่าธรรมเนียมการต่ออายุใบอนุญาตใช้เรือสำหรับเรือประมงพาณิชย์เป็นการเฉพาะ เนื่องจากสภาวการณ์ในปัจจุบันการต่ออายุอนุญาตใช้เรือสำหรับเรือประมงพาณิชย์ได้เปลี่ยนแปลงไป โดยได้มีคำสั่งหัวหน้าคณะรักษาความสงบแห่งชาติ ที่ 22/ 2560 เรื่อง การแก้ไขปัญหาการทำการประมงผิดกฎหมาย ขาดการรายงาน และไร้การควบคุม เพิ่มเติมครั้งที่ 4 ลงวันที่ 4 เมษายน พุทธศักราช 2560 **ข้อ 16 กำหนดให้ใบอนุญาตใช้เรือประมงตามกฎหมายว่าด้วยการเดินเรือในน่านน้ำไทยให้มีอายุไม่เกิน 2 ปี นับแต่วันที่ออก** โดยเจ้าของเรือต้องยื่นคำขอต่ออายุใบอนุญาตก่อนวันที่ใบอนุญาตสิ้นอายุไม่น้อยกว่า 15 วัน และกรมเจ้าท่าต้องพิจารณาให้แล้วเสร็จและมีคำสั่งก่อนวันที่ใบอนุญาตสิ้นอายุ และ**ในกรณีใบอนุญาตให้ใช้เรือหมดอายุก่อนใบอนุญาตทำการประมง การต่ออายุใบอนุญาตต้องกำหนดให้สิ้นอายุพร้อมกับใบอนุญาตทำการประมง ประกอบกับในระหว่างวันที่ 1 เมษายน 2561 ถึงวันที่ 31 มีนาคม 2563** จะเป็นรอบในการอนุญาตให้ทำการประมงตามกฎหมายว่าด้วยการประมง ดังนั้น เพื่อเป็นการบรรเทาและลดภาระให้แก่ประชาชนในการต่ออายุใบอนุญาตใช้เรือประมงพาณิชย์ ซึ่งต้องกำหนดอายุใบอนุญาตให้สิ้นอายุพร้อมกับใบอนุญาตทำการประมง **จึงสมควรกำหนดค่าธรรมเนียมใบอนุญาตใช้เรือและยกเว้นค่าธรรมเนียมการต่ออายุใบอนุญาตใช้เรือสำหรับเรือประมงพาณิชย์เป็นการเฉพาะ** ทั้งนี้ ได้มีการรับฟังความคิดเห็นจากหน่วยงานที่เกี่ยวข้องและประชาชนผู้มีส่วนได้ส่วนเสียแล้ว เห็นด้วยในหลักการ

 **สาระสำคัญของร่างกฎกระทรวง**

 1. **กำหนดอัตราค่าธรรมเนียมใบอนุญาต**ใช้เรือสำหรับเรือประมงพาณิชย์ ดังนี้

 1.1 ใบอนุญาตใช้**เรือกลไฟและเรือยนต์**ที่ออกให้ครั้งแรกและการต่ออายุใบอนุญาต

ให้คิดปีละ

|  |  |
| --- | --- |
| **ขนาดเรือ****(ตันกรอส)** | **อัตราค่าธรรมเนียม****ฉบับละ/บาท** |
| ไม่เกิน 5 เกิน 5 แต่ไม่เกิน 6 เกิน 6 แต่ไม่เกิน 10 เกิน 10 แต่ไม่เกิน 20 เกิน 20 แต่ไม่เกิน 30เกิน 30 แต่ไม่เกิน 40 เกิน 40 แต่ไม่เกิน 60 เกิน 60 แต่ไม่เกิน 80 เกิน 80 แต่ไม่เกิน 100 เกิน 100 แต่ไม่เกิน 200 เกิน 200 แต่ไม่เกิน 400 เกิน 400 แต่ไม่เกิน 600 เกิน 600 แต่ไม่เกิน 800 เกิน 800 แต่ไม่เกิน 1,000 เกิน 1,000 แต่ไม่เกิน 2,000 เกิน 2,000 แต่ไม่เกิน 3,000 เกิน 3,000 แต่ไม่เกิน 4,000 เกิน 4,000 แต่ไม่เกิน 5,000 เกิน 5,000 แต่ไม่เกิน 6,000 เกิน 6,000 แต่ไม่เกิน 7,000 เกิน 7,000 แต่ไม่เกิน 8,000 เกิน 8,000 แต่ไม่เกิน 9,000 เกิน 9,000  | 20601001502003004005006007008009001,0001,1001,2001,3001,4001,5001,6001,7001,8001,9002,000 |

 1.2 ใบอนุญาตใช้**เรือชนิดอื่น ๆ นอกจากเรือกลไฟและเรือยนต์**ที่ออกให้ครั้งแรกและการต่ออายุใบอนุญาต ให้คิดปีละ

|  |  |
| --- | --- |
| **ขนาดเรือ****(ตันกรอส)** | **อัตราค่าธรรมเนียม****ฉบับละ/บาท** |
| ตั้งแต่ 1.5 แต่ไม่เกิน 3เกิน 3 แต่ไม่เกิน 6 เกิน 6 แต่ไม่เกิน 10เกิน 10 แต่ไม่เกิน 20เกิน 20 แต่ไม่เกิน 30เกิน 30 แต่ไม่เกิน 40เกิน 40 แต่ไม่เกิน 60 เกิน 60 แต่ไม่เกิน 80 เกิน 80 แต่ไม่เกิน 100 เกิน 100 แต่ไม่เกิน 200 เกิน 200 แต่ไม่เกิน 400 เกิน 400 แต่ไม่เกิน 600 เกิน 600 แต่ไม่เกิน 800 เกิน 800 แต่ไม่เกิน 1,000 เกิน 1,000 แต่ไม่เกิน 2,000 เกิน 2,000 แต่ไม่เกิน 3,000 เกิน 3,000 แต่ไม่เกิน 4,000 เกิน 4,000 แต่ไม่เกิน 5,000 เกิน 5,000  | 2030406080100150200300350400450500550600650700750800 |

 1.3 **กรณีที่อายุใบอนุญาตใช้เรือประมงพาณิชย์ที่ออกให้ไม่เกินหกเดือน ให้คิดเป็นหกเดือน และให้คิดอัตราค่าธรรมเนียมกึ่งหนึ่งตามอัตรา**ในข้อ 1.1 และข้อ 1.2

 1.4 **กรณีที่อายุใบอนุญาตใช้เรือที่ออกให้เกินหนึ่งปี แต่ไม่เกินหนึ่งปีครึ่ง ให้คิดเป็นหนึ่งปีครึ่ง และให้คิดอัตราค่าธรรมเนียมหนึ่งเท่าครึ่งของ**ข้อ 1.1 และข้อ 1.2

 1.5 **กรณีที่อายุใบอนุญาตใช้เรือที่ออกให้เกินกว่าหนึ่งปีครึ่ง แต่ไม่เกินสองปี และให้คิดอัตราค่าธรรมเนียมสองเท่าของ**ข้อ 1.1 และข้อ 1.2

 2. กำหนดให้**ยกเว้นค่าธรรมเนียมการต่ออายุใบอนุญาต**ใช้เรือประมงพาณิชย์ ดังนี้

 2.1 เรือประมงพาณิชย์ที่ใบอนุญาตใช้เรือหมดอายุก่อนวันที่ 31 มีนาคม 2561 และได้ยื่นขอต่ออายุใบอนุญาตใช้เรือก่อนหรือภายในวันดังกล่าว

 2.2 เรือประมงพาณิชย์ตามข้อ 2.1 และเรือประมงพาณิชย์ที่ใบอนุญาตใช้เรือหมดอายุในวันที่ 31 มีนาคม 2561 ที่ได้ชำระค่าธรรมเนียมตามกฎกระทรวงกำหนดค่าธรรมเนียมใบอนุญาตใช้เรือและยกเว้นค่าธรรมเนียมใบอนุญาตใช้เรือ พ.ศ. 2550 แล้ว ให้ได้รับการยกเว้นค่าธรรมเนียมครึ่งปีตามอัตราในข้อ 1.1 และข้อ 1.2 สำหรับการต่ออายุใบอนุญาตใช้เรือเฉพาะในช่วงเวลาระหว่างวันที่ 1 เมษายน 2561-31 มีนาคม 2563 ครั้งถัดไปเพียงครั้งเดียว

|  |
| --- |
| **เศรษฐกิจ- สังคม** |

**4. เรื่อง ขอความเห็นชอบโครงการสนับสนุนผู้ประกอบการวิสาหกิจขนาดกลางและขนาดย่อมมุ่งสู่อุตสาหกรรมสีเขียวโดยการประยุกต์ใช้เทคโนโลยีคาร์บอนต่ำ (Greening Industry through Low Carbon Technology Application for SMEs)**

 คณะรัฐมนตรีมีมติเห็นชอบตามที่กระทรวงอุตสาหกรรม (อก.) เสนอ ดังนี้

 1. เห็นชอบให้ อก. ธนาคารพัฒนาวิสาหกิจขนาดกลางและขนาดย่อมแห่งประเทศไทย (ธพว.) และองค์การพัฒนาอุตสาหกรรมแห่งสหประชาชาติ (United Nations Industrial Development Organization : UNIDO) ดำเนินโครงการสนับสนุนผู้ประกอบการวิสาหกิจขนาดกลางและขนาดย่อม (Small and Medium Enterprises : SMEs) มุ่งสู่อุตสาหกรรมสีเขียวโดยการประยุกต์ใช้เทคโนโลยีคาร์บอนต่ำ (Greening Industry through Low Carbon Technology Application for SMEs)

 2. เห็นชอบต่อร่างหนังสือยืนยันการเข้าร่วมโครงการฯ กับ UNIDO

 3. เห็นชอบให้ปลัดกระทรวงอุตสาหกรรมเป็นผู้ลงนามหนังสือยืนยันการเข้าร่วมโครงการฯ

 **สาระสำคัญของการดำเนินโครงการ**

 อก. ร่วมกับ ธพว. และ UNIDO จัดทำโครงการ Greening Industry through Low Carbon Technology Application for SMEs โดยกรมส่งเสริมอุตสาหกรรมรับผิดชอบการกำกับดูแลการดำเนินโครงการฯ ในภาพรวม ธพว. รับผิดชอบให้บริการด้านสินเชื่อแก่ SMEs ที่เข้าร่วมโครงการฯ หรือที่สนใจเพื่อใช้ในการปรับปรุงเครื่องจักรอุปกรณ์ และ UNIDO ทำหน้าที่เป็นหน่วยบริหารโครงการและสนับสนุนผู้เชี่ยวชาญจากทั้งในประเทศและต่างประเทศเพื่อดำเนินโครงการฯ ให้บรรลุวัตถุประสงค์ที่ตั้งไว้และติดตามตรวจสอบโครงการเพื่อให้เป็นไปตามกรอบระยะเวลาที่กำหนดไว้ ซึ่งการดำเนินโครงการฯ ประกอบด้วย 3 องค์ประกอบ ได้แก่

 1. **การวิเคราะห์และปรับปรุงนโยบายเพื่อส่งเสริมการใช้เทคโนโลยีคาร์บอนต่ำในอุตสาหกรรม SMEs ของไทย** โดยมีจุดมุ่งหมายในการวิเคราะห์อุปสรรคที่เกี่ยวข้องกับนโยบายส่งเสริมการใช้เทคโนโลยีคาร์บอนต่ำเพื่อใช้ในการพัฒนาด้านการใช้เทคโนโลยีสะอาดและนำเสนอคำแนะนำนโยบาย การรณรงค์สร้างความตระหนักและเผยแพร่ประโยชน์ในการใช้เทคโนโลยีคาร์บอนต่ำ และสนับสนุนด้านการเงิน

 2. **การเสริมสร้างขีดความสามารถและการดำเนินโครงการเทคโนโลยีคาร์บอนต่ำในอุตสาหกรรม SMEs**โดยมีจุดมุ่งหมายเพื่อพัฒนาขีดความสามารถและการจัดการองค์ความรู้เพื่อสนับสนุนการปรับปรุงการใช้พลังงานอย่างมีประสิทธิภาพ

 3.**การติดตามและประเมินผล** โดยมีจุดมุ่งหมายเพื่อติดตามประเมินผลโครงการและกิจกรรมเป็นระยะตามเกณฑ์ที่กำหนด

**5. เรื่อง ทิศทางการพัฒนาภาคตะวันออก ในช่วงแผนพัฒนาเศรษฐกิจและสังคมแห่งชาติ ฉบับที่ 12**

 คณะรัฐมนตรีมีมติรับทราบทิศทางการพัฒนาภาคตะวันออก ในช่วงแผนพัฒนาเศรษฐกิจและสังคมแห่งชาติ ฉบับที่ 12 ตามที่สำนักงานคณะกรรมการพัฒนาการเศรษฐกิจและสังคมแห่งชาติ เสนอ ดังนี้

 **1. ภาพรวม** ภาคตะวันออก ประกอบด้วย 8 จังหวัด ได้แก่ ชลบุรี ระยอง จันทบุรี ตราด

ฉะเชิงเทรา นครนายก ปราจีนบุรี และสระแก้ว มีพื้นที่ร้อยละ 7.1 ของประเทศ และมีประชากรร้อยละ 7.5 ของประเทศ สร้างมูลค่าเศรษฐกิจร้อยละ 17.6 ของประเทศ เศรษฐกิจถูกขับเคลื่อนด้วยภาคอุตสาหกรรมและภาคการท่องเที่ยวเป็นหลัก นอกจากนี้ ยังเป็นเขตพัฒนาเศรษฐกิจพิเศษชายแดน รวมทั้งเป็นแหล่งผลิตอาหารสำคัญของประเทศ ได้แก่ ผลไม้ สุกร ไก่ กุ้ง ประมง อย่างไรก็ตาม การพัฒนาอุตสาหกรรมที่ผ่านมาก่อให้เกิดปัญหาเรื่องมลพิษบางประการ เช่น ปัญหามลพิษทางอากาศ ขยะ และน้ำเสีย นอกจากนี้ การขยายตัวของเมือง แหล่งอุตสาหกรรม และแหล่งท่องเที่ยวอย่างรวดเร็ว ส่งผลให้เกิดความต้องการใช้น้ำในปริมาณมาก และมีภาวการณ์ขาดแคลนแรงงานทั้งในภาคเกษตรและอุตสาหกรรม

 **2. ปัญหาและประเด็นท้าทาย** ภาคตะวันออกมีปัญหาสิ่งแวดล้อมในเมืองอุตสาหกรรม เช่น

มลพิษทางอากาศ ขยะ และน้ำเสีย ปัญหาปริมาณน้ำไม่เพียงพอต่อความต้องการ ปัญหาภาวะขาดแคลนแรงงานภาคเกษตรและทักษะแรงงานภาคอุตสาหกรรมที่ไม่สอดรับกับการพัฒนาของภาค ปัญหาโครงสร้างพื้นฐานไม่เพียงต่อการขยายตัวของเมือง รวมถึงการผลิตด้านเกษตรและอุตสาหกรรมส่วนใหญ่ยังขาดการนำนวัตกรรมมาสร้างมูลค่าเพิ่ม และยังใช้แรงงานเข้มข้น นอกจากนี้ การท่องเที่ยวกระจุกตัวในบางจังหวัด แหล่งท่องเที่ยวรอบนอกไม่เป็นที่รู้จักและขาดความพร้อมในด้านสิ่งอำนวยความสะดวก จึงไม่สามารถดึงดูนักท่องเที่ยวให้พักค้างในพื้นที่

 3. **ศักยภาพและโอกาส** ภาคตะวันออกเป็นศูนย์รวมที่ตั้งของอุตสาหกรรมที่สำคัญของประเทศ และมีแนวโน้มที่จะเติบโตเป็นศูนย์กลางอุตสาหกรรมสมัยใหม่ของภูมิภาคเอเซียตะวันออกเฉียงใต้โดยมีท่าเรือน้ำลึก และระบบโครงข่ายการขนส่งทางถนนและรถไฟ ที่สนับสนุนการเปิดประตูการขนส่งของประเทศเข้าสู่ระบบโครงข่ายการเดินเรือนนานาชาติได้อย่างมีประสิทธิภาพ เป็นแหล่งท่องเที่ยวที่สำคัญและเป็นที่รู้จักแพร่หลายในระดับนานานชาติ โดยเฉพาะพัทยา บางแสน เกาะช้าง และเกาะเสม็ด รวมทั้งทรัพยากรธรรมชาติประเภาป่าเขา น้ำตก และอุทยานแห่งชาติ เป็นแหล่งเพาะปลูกผลไม้หลักของประเทศโดยเฉพาะทุเรียน มังคุด และเงาะ นอกจากนี้ ยังมีพื้นที่ชายฝั่งทะเลที่เหมาะแก่การทำประมงน้ำลึก และการเพาะเลี้ยงสัตว์น้ำชายฝั่ง เป้นแหล่งเจียระไนอัญมณีที่มีคุณภาพและมีชื่อเสียง รวมทั้งมีพรมแดนติดกับชายแดนกัมพูชาที่ใกล้กรุงเทพ ฯ และพื้นที่ระเบียงเศรษฐกิจพิเศษภาคตะวันออก

 4. **แนวคิดและทิศทาง** ภาคตะวันออกมีบทบาทสำคัญในการขับเคลื่อนการพัฒนาประเทศ เนื่องจากเป็นพื้นที่ฐานเศรษฐกิจอุตสาหกรรมหลัก (Industrial heartland) และเป็นที่ตั้งของท่าเรือน้ำลึกและ ท่าอากาศยานนานาชาติ เชื่อมโยงกับเศรษฐกิจโลก นอกจากนี้ ยังเป็นพื้นที่ในแนวระเบียงเศรษฐกิจตอนใต้ของ อนุภูมิภาคลุ่มน้ำโขง (Southern Economic Corridor และ Southern Coastal Economic corridor) ที่เชื่อมโยงเมียนมา – ไทย – กัมพูชา – เวียดนาม ซึ่งเป็นเส้นทางลัดโลจิสติกส์ (Land bridge) เชื่อมโยงภูมิภาคอาเซียนกับโลกตะวันตกและโลกตะวันออก นอกจากนี้ ภาคตะวันออกยังเป็นแหล่งผลิตอาหารสำคัญของประเทศ ได้แก่ สุกร กุ้ง ไก่ ข้าว และผลไม้ รวมถึงเป็นแหล่งท่องเที่ยวระดับนานาชาติ เนื่องจากมีทรัพยากรธรรมชาติที่อุดมสมบูรณ์ ดังนั้น การพัฒนาภาคตะวันออกระยะต่อไป จะต้องพัฒนาต่อยอดฐานเศรษฐกิจที่มีอยู่ของพื้นที่ระเบียงเศรษฐกิจพิเศษด้านตะวันออก (EEC) และพื้นที่อื่น ๆ ในภาค โดยใช้นวัตกรรม เทคโนโลยี และความคิดสร้างสรรค์และการค้าบริการ ควบคู่ไปกับการใช้ศักยภาพความอุดมสมบูรณ์ของดินและน้ำและความพร้อมของสถาบันการศึกษาวิจัย ยกระดับสินค้าการเกษตรและบริการให้มีมูลค่าสูง เพื่อให้ภาคตะวันออกเป็นพื้นที่ยุทธศาสตร์ในการขับเคลื่อนการพัฒนาประเทศให้หลุดพ้นกับดับ “ประเทศรายได้ปานกลาง”

  **4.1 วัตถุประสงค์** 1) เพื่อกระจายความเจริญและโอกาสทางเศรษฐกิจไปสู่ภูมิภาคอย่างทั่วถึงมากขึ้น 2) เพื่อพัฒนพื้นที่เศรษฐกิจใหม่ให้สนับสนุนการเพิ่มขีดความสามารถในการแข่งขันและการพัฒนาในพื้นที่อย่างยั่งยืน 3) เพื่อพัฒนาเมืองศูนย์กลางของจังหวัดเป็นเมืองน่าอยู่สำหรับคนทุกกลุ่มในสังคม โดยมีความปลอดภัย การจัดการสิ่งแวดล้อมเมืองมีมาตรฐาน บริการสาธารณะมีคุณภาพ และมีระบบขนส่งสาธารณะในเขตเมืองอย่างทั่วถึง และ 4) เพื่อฟื้นฟูทรัพยากรธรรมชาติ สิ่งแวดล้อม และสร้างความสมดุลของระบบนิเวศ

  **4.2 เป้าหมายและต้วชี้วัด** 1) สัดส่วนคนจนภาคตะวันออกลดลง 2) สัมประสิทธิ์การ กระจายรายได้ลดลง 3) มูลค่าการลงทุนภาครัฐและเอกชนในพื้นที่เศรษฐกิจพิเศษชายแดนเพิ่มขึ้น 4) จำนวนเมืองศูนย์กลางของจังหวัดที่ได้รับการพัฒนาเป็นเมืองน่าอยู่เพิ่มขึ้น 5) จำนวนพื้นที่ป่าไม้และป่าชายเลนเพิ่มขึ้น 6) สัดส่วนพื้นที่ชลประทานและพื้นที่รับประโยชน์ของระบบชลประทานเพิ่มขึ้น 7) การเข้าถึงระบบประปาเพิ่มขึ้น 8) คุณภาพอากาศอยู่ในเกณฑ์มาตรฐาน และ 9) ร้อยละของปริมาณขยะที่ได้รับการกำจัดอย่างถูกต้องตามหลักวิชาการเพิ่มขึ้น

  **4.3 แนวทางการพัฒนา** 5 แนวทาง

 (1) **พัฒนาพื้นที่ระเบียงเศรษฐกิจพิเศษภาคตะวันออก (EEC) ให้เป็นเขตเศรษฐกิจพิเศษที่มีความทันสมัยที่สุดในภูมิภาคอาเซียน** โดยพัฒนาโครงข่ายความเชื่อโยงด้านการคมนาคมขนส่งหลักให้เอื้อประโยชน์ต่อการพัฒนาอุตสาหกรรมและเมือง ส่งเสริมการพัฒนากลุ่มอุตสาหกรรมที่ใช้เทคโนโลยีขั้นสูงและอุตสาหกรรมแห่งอนาคตในพื้นที่ระเบียงเศรษฐกิจพิเศษภาคตะวันออก (EEC) พัฒนาบุคลากร การศึกษา การวิจัย และเทคโนโลยี พัฒนาแหล่งท่องเที่ยวชายทะเลนานาชีวิตในจังหวัดชลบุรี-ระยองให้เป็นฐานการกระจายรายได้และการสร้างงานให้แก่ชุมชน พัฒนาสภาพแวดล้อมเมืองสำคัญของจังหวัดให้เป็นเมืองน่าอยู่

 (2) **พัฒนาภาคตะวันออกให้เป็นแหล่งผลิตอาหารที่มีคุณภาพและได้มาตรฐานสากล** โดยพัฒนาการผลิตและการค้าผลไม้ภาคตะวันออก ให้เป็นศูนย์ผลไม้เมืองร้อนแห่งเอเชียส่งเสริมการเลี้ยงปศุสัตว์ ได้แก่ สุกรและไก่ในจังหวัดชลบุรีและฉะเชิงเทรา พัฒนาพื้นที่ที่มีศักยภาพด้านประมงและเพาะเลี้ยงสัตว์น้ำบริเวณชายฝั่งอ่าวไทย ได้แก่ ชลบุรี ระยอง จันทบุรี และตราด

 (3) **ปรับปรุงมาตรฐานสินค้าและธุรกิจบริการด้านการท่องเที่ยว** โดยฟื้นฟูและปรับปรุงการพัฒนาการท่องเที่ยวในจังหวัดนครนายก ฉะเชิงเทรา จันทบุรี และตราด ให้เป็นแหล่งท่องเที่ยวเชิงนิเวศ เชิงเกษตร เชิงสุขภาพ และการท่องเที่ยวโดยชุมชน ฟื้นฟูและอนุรักษ์การท่องเที่ยวในจังหวัดปราจีนบุรีและสระแก้ว ให้เป็นแหล่งท่องเที่ยวอารยธรรม

 (4) **พัฒนาพื้นที่เศรษฐกิจชายแดนให้เป็นประตูเศรษฐกิจเชื่อมโยงกับประเทศเพื่อนบ้านให้เจริญเติบโตอย่างยั่งยืน** โดยพัฒนาเขตพัฒนาเศรษฐกิจพิเศษชายแดนอรัญประเทศ จังหวัดสระแก้วให้เป็นประตูและศูนย์กลางทางการค้า การท่องเที่ยว และการลงทุน เชื่อมโยงกับประเทศกัมพูชาและเวียดนาม พัฒนาเศรษฐกิจพิเศษชายแดนหาดเล็ก อำเภอคลองใหญ่ จังหวัดตราด ให้เป็นศูนย์กลางธุรกิจการค้าชายแดนและการท่องเที่ยว เชื่อมโยงกับจังหวัดเกาะกง กัมพูชา พัฒนาพื้นที่เศรษฐกิจชายแดนบ้านแหลมและบ้านผักกาด อำเภอโป่งน้ำร้อน จังหวัดจันทบุรีให้เป็นศูนย์กลางการค้าชายแดนเชื่อมโยงกับจังหวัดพระตะบองและไพลินของกัมพูชา

 (5) **แก้ไขปัญหาทรัพยากรธรรมชาติและจัดระบบการบริหารจัดการมลพิษให้มีประสิทธิภาพเพิ่มขึ้น** โดยบริหารจัดการน้ำเพื่อบรรเทาภาวะฝนแล้งและน้ำท่วมจันทบุรีและตราดฟื้นฟูป่าต้นน้ำให้เกิดความสมดุลต่อระบบนิเวศ คุ้มครองและฟื้นฟูป่าชายเลน ปะการัง หญ้าทะเล และป้องกันการกัดเซาะชายฝั่ง โดยเฉพาะจังหวัดที่มีพื้นที่กัดเซาะรุนแรง ได้แก่ จันทบุรีและฉะเชิงเทราดำเนินการตามมาตรการการจัดการมลพิษทางอากาศในจังหวัดระยอง ชลบุรี และฉะเชิงเทรา ปรับปรุงและเพิ่มประสิทธิภาพของระบบบำบัดน้ำเสียชุมชน โดยเฉพาะในบริเวณแม่น้ำสายหลักที่อยู่ในเกณฑ์เสื่อมโทรมอย่างต่อเนื่อง ได้แก่ แม่น้ำระยองตอนบน ตอนล่าง และแม่น้ำพังราดตอนบน พัฒนาและปรับปรุงกระบวนการรวบรวม ขนย้าย และการกำจัดขยะจังหวัดชลบุรีและระยองให้มีประสิทธิภาพเพิ่มขึ้น

 5. **แผนงาน/โครงการ** กระทรวงและหน่วยงานที่เกี่ยวข้องเสนอแผนงาน/โครงการเบื้องต้นในการขับเคลื่อนทิศทางการพัฒนาภาคตะวันวันออก ในช่วงแผนพัฒนาเศรษฐกิจและสังคมแห่งชาติ ฉบับที่ 12 (พ.ศ. 2560-2564) สรุปได้ดังนี้

 5.1 **พัฒนาภาคพื้นที่ระเบียงเศรษฐกิจพิเศษภาคตะวันออกให้เป็นเขตเศรษฐกิจพิเศษที่มีความทันสมัยที่สุดในภูมิภาคอาเซียน** โดยพัฒนาโครงข่ายคมนาคมขนส่ง สิ่งอำนวยความสะดวก บุคลากรเทคโนโลยี และนวัตกรรม ให้เอื้อต่อการพัฒนาอุตสาหกรรมเป้าหมาย อาทิ โครงการรถไฟความเร็วสูงเชื่อม 3 สนามบิน โครงการพัฒนาเมืองนวัตกรรมภาคตะวันออก (EEC) โครงการจัดตั้งศูนย์ทดสอบยานยนต์และยางล้อแห่งชาติ โครงการส่งสริมการผลิตยานยนต์ไฟฟ้าในประเทศไทย โครงการพัฒนานิคมอุตสาหกรรม ในพื้นที่ระเบียงเศรษฐกิจพิเศษภาคตะวันออก นิคมอุตสาหกรรม Smart Park โครงการก่อสร้างท่าเรือ ชายฝั่ง A ที่ท่าเรือแหลมฉบัง โครงการพัฒนาท่าเรืออุตสาหกรรมมาบตาพุด ระยะที่ 3 โครงการปรับปรุงทางรถไฟท่าเรือจุกเสม็ด โครงการเขตส่งเสริมอุตสาหกรรมและนวัตกรรมดิจิทัล (Digital Park Thailand)

 5.2 **พัฒนาภาคตะวันออกให้เป็นแหล่งผลิตอาหารที่มีคุณภาพและได้มาตรฐานสากล** โดยพัฒนาประสิทธิภาพการผลิตและคุณภาพสินค้าเกษตรและเกษตรแปรรูปที่สำคัญของภาคใต้ให้ได้มาตรฐาน อาทิ

โครงการศูนย์นวัตกรรมด้านเกษตรอาหาร และ Smart Farm ต้นแบบ โครงการศูนย์นวัตกรรมจากผลิตผลเกษตรภาคตะวันออก โครงการยกระดับคุณภาพมาตรฐานสินค้าเกษตร โครงการสร้างนวัตกรรมอุตสาหกรรมอาหารและอุตสาหกรรมเกษตรแปรรูปสู่ตลาดโลก โครงการพัฒนาเกษตรกรด้านวิทยาศาสตร์ เทคโนโลยี และนวัตกรรม (STI for Smart Agriculture)

 5.3 **ปรับปรุงมาตรฐานสินค้าและธุรกิจบริการด้านการท่องเที่ยว** ในแหล่งท่องเที่ยวที่มีศักยภาพในการพัฒนาเป็นแหล่งท่องเที่ยวเชิงนิเวศ เชิงเกษตร เชิงสุขภาพ การท่องเที่ยวโดยชุมชน และแหล่งท่องเที่ยวอารยธรรม อาทิ โครงการพัฒนาศักยภาพแหล่งท่องเที่ยวในจังหวัดฉะเชิงเทรา โครงการพัฒนาเส้นทางจักรยานเพื่อสุขภาพและการท่องเที่ยว “Bike for All” โครงการพัฒนาศักยภาพธุรกิจบริการที่มีมูลค่าสูง ได้แก่ ธุรกิจอาหาร ธุรกิจบริการสุขภาพ (สปา นวดเพื่อสุขภาพ ดูแลผู้สูงอายุ กายภาพบำบัด) ธุรกิจก่อสร้าง/วิศวกรรม และธุรกิจดิจิทัลคอนเทนต์ โครงการบูรณะซ่อมแซมและพัฒนาโบราณสถาน โครงการบูรณะซ่อมแซมและพัฒนาพิพิธภัณฑสถานแห่งชาติ เพื่อเพิ่มศักยภาพการท่องเที่ยวทางประวัติศาสตร์

 5.4 **พัฒนาพื้นที่เศรษฐกิจชายแดนให้เป็นประตูเศรษฐกิจเชื่อมโยงกับประเทศเพื่อนบ้านให้เจริญเติบโตอย่างยั่งยืน** โดยพัฒนาโครงสร้างพื้นฐานและสิ่งอำนวยความสะดวกรองรับการค้า การลงทุน และการท่องเที่ยวเชื่องโยงกับประเทศเพื่อนบ้าน อาทิ ถนนสายแยก ทล.348-บ.ป่าไร่ อำเภออรัญประเทศ จังหวัดสระแก้ว ถนนสาย ก1 ข และ ค1 ผังเผืองรวมเมืองตราด จังหวัดตราดโครงการจัดตั้งนิคมอุตสาหกรรมในพื้นที่เขตพัฒนาเศรษฐกิจพิเศษสระแก้ว โครงการขยายการค้าการลงทุนชายแดนและเขตพัฒนาเศรษฐกิจพิเศษ โครงการประชาสัมพันธ์และส่งเสริมตลาดการค้าชายแดนกลุ่มจังหวัดภาคตะวันออก

 5.5 **แก้ไขปัญหาทรัพยากรธรรมชาติและจัดระบบการบริหารจัดการมลพิษให้มีประสิทธิภาพเพิ่มขึ้น** อาทิ โครงการก่อสร้าง/ปรับปรุงแหล่งน้ำ เพิ่มพื้นที่ชลประทาน ป้องกันและบรรเทาภัยจาก น้ำ เพื่อแก้ไขปัญหาน้ำท่วมและภัยแล้งในพื้นที่ตะวันออก โครงการเพิ่มประสิทธิภาพระบบรวบรวมและบำบัดน้ำเสีย พื้นที่พัทยาและนาเกลือ อำเภอบางละมุง จังหวัดชลบุรี

 ทั้งนี้แผนงาน/โครงการยังเป็นเพียงข้อเสนอเบื้องต้นที่จะนำไปจัดทำเป็นแผนพัฒนาภาคตะวันออกแบบบูรณาการที่สมบูรณ์ ภายใต้กระบวนการและกลไกการพัฒนาพื้นที่เชิงบูรณาการระดับภาค 6 ภาค ต่อไป

**6. เรื่อง การบริหารจัดการน้ำและแนวทางการพัฒนาเพื่อรองรับระเบียงเศรษฐกิจภาคตะวันออก**

 คณะรัฐมนตรีพิจารณาการบริหารจัดการน้ำและแนวทางการพัฒนาเพื่อรองรับระเบียงเศรษฐกิจภาคตะวันออก ตามที่ประธานกรรมการทรัพยากรน้ำแห่งชาติเสนอ แล้วมีมติดังนี้

1. เห็นชอบในหลักการแผนการพัฒนาเพื่อรองรับ EEC ในระยะ 10 ปี ที่กรมชลประทานเสนอ

และให้หน่วยงานที่เกี่ยวข้องเตรียมความพร้อมโครงการต่อไป

1. สำนักงานทรัพยากรน้ำแห่งชาติร่วมกับหน่วยงานที่เกี่ยวข้องในการใช้น้ำและอื่น ๆ จัดทำ

แผนปฏิบัติการและจัดลำดับความสำคัญให้สอดคล้องกับแผนพัฒนาของ EEC รวมทั้งระบบโครงข่ายการส่งน้ำที่จำเป็น รวมทั้งพิจารณาในเรื่องการบรรเทาอุทกภัยด้วย

1. ให้สำนักงานทรัพยากรน้ำแห่งชาติเป็นหน่วยงานหลัก ร่วมกับหน่วยงานที่เกี่ยวข้องจัดทำแผน

หลักเพื่อรองรับการพัฒนาในระยะ 20 ปี รวมทั้งทบทวนความเพียงพอของการพัฒนาในระยะ 10 ปี โดยให้ครอบคลุมถึงการใช้น้ำระหว่างประเทศ เทคโนโลยีการพัฒนาน้ำบาดาลชั้นสูง และการผลิตน้ำจืดจากน้ำทะเล

**สาระสำคัญของแผนการพัฒนาเพื่อรองรับ EEC ระยะ 10 ปี**

กรมชลประทานมีแผนการพัฒนาแหล่งน้ำต้นทุนภายในประเทศ โดยมีเป้าหมายเพื่อจัดหาแหล่งน้ำ

และจัดสรรน้ำเพื่อการอุปโภคบริโภค อุตสาหกรรม ให้สมดุลกับภาคการเกษตรที่จะเจริญเติบโตควบคู่ไปด้วยกันทั้งในปัจจุบันและอนาคต รวมถึงการป้องกันน้ำท่วมในพื้นที่สำคัญของ ECC ด้วย จะทำให้ได้น้ำใช้การในระบบโครงข่ายเพิ่มอีก 326 ล้านลูกบาศก์เมตรต่อปี ซึ่งจะเพียงพอสำหรับความต้องการที่เพิ่มขึ้นในระยะเวลา 10 ปี ดังนี้

1. ปรับปรุงแหล่งน้ำเดิม โดยการเพิ่มความจุอ่างเก็บน้ำเดิมที่มีศักยภาพ 6 แห่ง ได้แก่

อ่างฯ คลองใหญ่ อ่าง ฯ หนองปลาไหล อ่างฯ คลองสียัด อ่างฯ หนองค้อ อ่างฯ มาบประชัน และอ่างฯ บ้านบึง รวมแล้วสามารถเก็กกักน้ำได้เพิ่มอีก 75 ล้านลูกบาศก์เมตร จากความจุเดิม 673.1 ล้านลูกบาศก์เมตร

1. พัฒนาอ่างเก็บน้ำ ในลุ่มน้ำคลองวังโตนด จังหวัดจันทบุรี 3 แห่ง

ได้แก่ อ่างฯ คลองพะวาใหญ่ อ่างฯ คลองหางแมว และอ่างฯ คลองวังโตนด เพิ่มเติมจาก อ่างฯ คลองประแกด ที่กำลังดำเนินการก่อสร้างใกล้แล้วเสร็จ อ่างเก็บน้ำทั้ง 4 แห่ง มีความจุรวมกัน 308.5 ล้านลูกบาศก์เมตร ส่งน้ำให้พื้นที่การเกษตรในลุ่มน้ำวังโตนด จังหวัดจันทบุรี 210 ล้านลูกบาศก์เมตร/ปี และสามารถบริหารจัดการน้ำเพื่อผันน้ำส่วนเกินในฤดูฝนด้วยระบบท่อ คลองวังโตนด-อ่างฯ ประแสร์ เพื่อพื้นที่ EEC ได้ 100 ล้านลูกบาศก์เมตร/ปี

1. เชื่อมโยงแหล่งน้ำและระบบผันน้ำ ในระยะ 5 ปี จะทำการเชื่อมโยงแหล่งน้ำและผัน

น้ำภายในประเทศให้เต็มศักยภาพ โดยการปรับปรุงคลองพานทองให้สามารถผันมาเติมอ่างเก็บน้ำบางพระให้ได้อีก 20 ล้านลูกบาศก์เมตร จากปัจจุบันที่ผันได้ปีละ 30 ล้านลูกบาศก์เมตร เพิ่มศักยาภาพท่อผันน้ำคลองวังโตนด-อ่างฯ ประแสร์ เพื่อรองรับการผันน้ำ 100 ล้านลูกบาศก์เมตร/ปี หลังจากพัฒนาอ่างเก็บน้ำในลุ่มน้ำคลองวังโตนดและพัฒนาท่อผันน้ำ อ่างฯ ประแสร์-อ่างฯ หนองค้อ-อ่างฯ บางพระ เพื่อเชื่อมโยงโครงข่ายเพิ่มเติม รองรับน้ำต้นทุนที่จะเพิ่มขึ้น

1. สูบกลับน้ำท้ายอ่างเก็บน้ำ เป็นการบริหารจัดการปริมาณน้ำท้ายอ่างเก็บน้ำให้สามารถ

มีน้ำใช้การได้เพิ่มขึ้น โดยมีแผนงานสูบน้ำจากคลองสะพานไปอ่างฯ ประแสร์ได้น้ำ 50 ล้านลูกบาศก์เมตร /ปี และปรับปรุงระบบสูบน้ำกลับท้ายอ่างฯ หนองปลาไหลได้น้ำ 5 ล้าน ล้าน ลูกบาศก์เมตร/ปี

 5) การป้องกันน้ำท่วม มีแผนการป้องกันน้ำท่วมเมืองระยอง โดยการก่อสร้างสถานีสูบและท่อระบายน้ำหลากจากคลองทับมาสู่ทะเลเพื่อลดปริมาณน้ำหลากที่เกิดจากคลองทับมา และมีแผนงานป้องกันน้ำท่วมพื้นที่อุตสาหกรรม อำเภอพนัสนิคม และอำเภอพานทอง จังหวัดชลบุรี โดยการปรับปรุงคลองก่อสร้างประตูระบายน้ำ เพื่อบรรเทาน้ำท่วมพื้นที่ชุมชนและอุตสาหกรรม

 6) แหล่งน้ำสำรองภาคเอกชน East Water มีแผนดำเนินการจัดหาแหล่งน้ำเพิ่มเติมโดยการพัฒนาบ่อดินในพื้นที่เอกชน และการขุดสระทับมา มีความจุรวม 77 ล้านลูกบาศก์เมตร

**7. เรื่อง มาตรการส่งเสริมการท่องเที่ยวเมืองรองและชุมชน**

คณะรัฐมนตรีมีมติรับทราบมาตรการส่งเสริมการท่องเที่ยวเมืองรองและชุมชน ตามที่กระทรวงการท่องเที่ยวและกีฬา (กก.) เสนอ

 **สาระสำคัญของเรื่อง**

 กก. ได้รวบรวมมาตรการ โครงการ และการดำเนินงานที่เกี่ยวข้อง โดยมีรายละเอียด ดังนี้

1. การดำเนินการด้านอุปสงค์ของการท่องเที่ยว (Demand Side ) โดยการท่องเที่ยวแห่งประเทศ

ไทยได้เสนอแนวทางการกระจายรายได้สู่ฐานรากเพื่อก่อให้เกิดรายได้ให้เศรษฐกิจฐานราก เพื่อให้การท่องเที่ยวเป็นเครื่องมือเสริมสร้างและยกระดับฐานรากให้มีความเข้มแข็งมากขึ้นจากการกระจายรายได้สู่ชุมชน ประกอบด้วย (1) Enjoy Local คือการส่งเสริมการเดินทางท่องเที่ยวเข้าเมืองรองด้วยบัตร TAT Plus ผ่านระบบออนไลน์ในการใช้จ่ายและท่องเที่ยวในเมืองรองและชุมชน (2) SET in the Local กระตุ้นกลุ่มตลาด MICE จัดประชุม สัมมนา และกิจกรรมความรับผิดชอบต่อสังคม (CSR) ในเมืองรองและชุมชนในวันธรรมดา (3) Local Link มุ่งเน้นความร่วมมือกับบริษัทนำเที่ยวหรือตัวแทนจำหน่ายให้ได้รับสิทธิพิเศษ (4) Eat Local คือการส่งเสริมอาหารถิ่น ใช้วัตถุดิบจากท้องถิ่น ชักจูงนักชิมผ่านกิจกรรมส่งเสริมการขายให้เกิดความต่อเนื่อง (5) Our Local คือการสร้างสรรค์กิจกรรมในชุมชนบนพื้นฐานวัฒนธรรมและอัตลักษณ์ (6) Local Heros คือกิจกรรม Mobile Clinic เพื่อการพัฒนาคน เสริมสร้างความเข้มแข็งของชุมชนจากองค์ความรู้ต่าง ๆ ให้ชุมชนเท่าทันต่อการเปลี่ยนแปลงและการแข่งขันในอนาคต และ (7) Local Strong คือการบูรณาการภาครัฐและภาคเอกชนสร้างความเข้มแข็งในห่วงโซ่อุปทานและสินค้าพร้อมขาย พัฒนา Creative Tourism และสนับสนุนผู้ประกอบการรุ่นใหม่ในธุรกิจบริการและการท่องเที่ยว

 ทั้งนี้ การท่องเที่ยวแห่งประเทศไทยได้เตรียมการจัดทำ 3 โครงการ ภายใต้คำของบประมาณรายจ่ายเพิ่มเติมประจำปี พ.ศ. 2561 ดังนี้

 1. **โครงการ Amazing Thailand Go Local** เป็นโครงการเพื่อพัฒนาแหล่งท่องเที่ยวให้สามารถเป็นเครื่องมือในการลดความเหลื่อมล้ำ เกิดการพัฒนาทางกายภาพของแหล่งท่องเที่ยวให้เข้าถึง สะดวก ปลอดภัย ได้เอกลักษณ์ และมีความยั่งยืน รวมทั้งกระตุ้นให้เกิดการเดินทางท่องเที่ยวในเมืองรองมากขึ้น ประกอบด้วย 5 โครงการย่อย ได้แก่ (1) กิจกรรมโครงการอาหารถิ่น (Eat Local) (2) โครงการรายการนำเที่ยวชุมชน (Local Link) (3) กิจกรรม CSR in the Local (4) การบริหารจัดการรูปแบบการดำเนินงานการตลาด และยกระดับความรู้ด้านนวัตกรรมและ Digital Marketing (Local Heros) และ (5) กิจกรรมยกระดับชุมชนเข้มแข็ง จากการท่องเที่ยวเชิงสร้างสรรค์ Creative District (Local Strength)

 2. **โครงการ Tourism Big Data** มีวัตถุประสงค์เพื่อสร้างความเข้มแข็งในองค์กรในการเตรียมความพร้อมรองรับการพัฒนา Tourism Marketing Smart Data รวมทั้งแลกเปลี่ยนข้อมูลกับพันธมิตร Global Online Platform เพื่อสร้างฐานในการพัฒนา Tourism Marketing Smart Data อย่างยั่งยืน รวมทั้งการใช้ Social Listening Tool ในการสำรวจและจัดเก็บข้อมูลเชิงพฤติกรรมของนักท่องเที่ยวในลักษณะ Voice of Customer (VOC) และ Voice of Stakeholders (VOS) ในการบริการจัดการความสัมพันธ์และพัฒนาบริการให้ดียิ่งขึ้น และนำโครงการใหม่ที่เกิดประโยชน์ต่อเมืองรองและชุมชนสู่การปฏิบัติ

 3. **โครงการส่งเสริมและสร้างความเข้มแข็งห่วงโซ่คุณค่าด้านการท่องเที่ยว** (เมืองรอง 55 จังหวัด) มีวัตถุประสงค์เพื่อยกระดับคุณภาพของห่วงโซ่คุณค่าด้านการท่องเที่ยวในจังหวัดท่องเที่ยวรองให้มีความสอดคล้องกับความต้องการด้านการตลาด และเพิ่มกระแสการเดินทางไปยังจังหวัดรองด้านการท่องเที่ยว ประกอบด้วย 5 โครงการย่อย ได้แก่ (1) โครงการปรับปรุงปัจจัยพื้นฐานในการท่องเที่ยว (2) โครงการส่งเสริม พัฒนาและสร้างสรรค์ สินค้าและบริการทางการท่องเที่ยว และเส้นทางท่องเที่ยวเชื่อมโยง (3) โครงการพัฒนาศักยภาพบุคลากรเพื่อบริการท่องเที่ยว (4) โครงการพัฒนาสิ่งอำนวยความสะดวกแก่นักท่องเที่ยว และ (5) โครงการพัฒนาการตลาดและประชาสัมพันธ์

**8. เรื่อง**  **โครงการจัดตั้งระเบียบผลไม้ภาคตะวันออก ( Eastern Fruit Corridor )**

 คณะรัฐมนตรีมีมติอนุมัติในหลักการโครงการจัดตั้งระเบียบผลไม้ภาคตะวันออก ( Eastern Fruit Corridor ) ในพื้นที่ภาคตะวันออก ตามที่กระทรวงอุตสาหกรรม (อก.) เสนอ

  **สาระสำคัญของเรื่อง**

 อก. รายงานว่า ภาคตะวันออกเป็นแหล่งผลิตผลไม้ที่ใหญ่ที่สุดของประเทศ โดยมีผลไม้ที่สำคัญ ได้แก่ ทุเรียน มังคุด เงาะ ลำไย ลองกอง ในปีการเพาะปลูก 2559 สัดส่วนการผลิตผลไม้มากกว่าครึ่งหนึ่งของประเทศมาจากพื้นที่ภาคตะวันออก แต่ราคาต่อหน่วยของผลไม้บางชนิดยังมีราคาที่ไม่สูงมากนัก เนื่องจากประเทศไทยยังขาดการจัดการห่วงโซ่อุปทานของผลไม้อย่างเป็นระบบโดยเฉพาะอย่างยิ่งในด้านการตลาด ดังนั้น การพัฒนาเศรษฐกิจในพื้นที่ภาคตะวันออกควรให้ความสำคัญกับการพัฒนาภาคเกษตรและที่เกี่ยวเนื่องไปพร้อมกันด้วย เนื่องจากเป็นฐานของการพัฒนาเศรษฐกิจที่สำคัญในระดับพื้นที่ อีกทั้ง ยังมีส่วนในการผลิตวัตถุดิบต้นน้ำที่จะส่งต่อไปยังภาคอุตสาหกรรมกลางน้ำและปลายน้ำเพื่อผลิตสินค้าแปรรูปการเกษตร นอกจากนี้ เมื่อมองในด้านผู้มีส่วนเกี่ยวข้องในภาคการเกษตรจะพบว่า เป็นภาคการผลิตที่มีเกษตรกรและธุรกิจต่อเนื่องอีกจำนวนมาก

 จากปัจจัยและปัญหาดังกล่าวข้างต้นจะเห็นได้ว่า มีความจำเป็นที่รัฐบาลต้องดำเนินการเร่งศึกษาและพัฒนาความเป็นไปได้ในการยกระดับภาคตะวันออกเป็นมหานครผลไม้ของโลกอย่างเร่งด่วน ซึ่งจะเชื่อมโยงกับนโยบายการพัฒนาระเบียบเศรษฐกิจภาคตะวันออกที่ได้มีการพัฒนาโครงสร้างพื้นฐานต่าง ๆ เพื่อรองรับการลงทุนจากภาคเอกชนในอุตสาหกรรมเป้าหมายทั้ง 10 คลัสเตอร์ ทำให้พื้นที่นี้มีจุดแข็งที่มีความพร้อมของโครงสร้างพื้นฐานที่รองรับการส่งออกสินค้าเกษตรและอุตสาหกรรม อย่างไรก็ตาม ยังมีกลุ่มเป้าหมายเกษตรกรจำนวนมากกระจายในพื้นที่ภาคตะวันออกที่มีการผลิตผลไม้ที่สำคัญ ๆ ในพื้นที่ และมีความต้องการที่จะยกระดับมูลค่าของผลผลิต จึงจำเป็นที่จะต้องศึกษาโครงการจัดตั้งระเบียบผลไม้ภาคตะวันออก (Eastern Fruit Corridor) ในพื้นที่ EEC เพื่อเป็นเครื่องมือและกลไกในการยกระดับคุณภาพชีวิตของเกษตรกรและผู้มีส่วนได้ส่วนเสียตลอดห่วงโซ่อุปทานผลไม้ภาคตะวันออก รวมถึงการลดความเหลื่อมล้ำในการพัฒนาเศรษฐกิจและสังคมในพื้นที่ภาคตะวันออก โดยมีวัตถุประสงค์ 1) เพื่อศึกษาความเป็นไปได้ในการจัดตั้งระเบียงผลไม้ภาคตะวันออกแบบรายละเอียด (Detail Design) และข้อเสนอโครงการสำหรับงานประมูลก่อสร้าง 2) เพื่อศึกษาแนวทางการสร้างมูลค่าเพิ่มให้แก่ผลไม้ตลอดห่วงโซ่อุปทาน (Supply Chain) 3) เพื่อเพิ่มรายได้ให้แก่เกษตรกรชาวสวนผลไม้ในภาคตะวันออก 4) เพื่อสร้างและพัฒนาเกษตรกรชาวสวนผลไม้ และผู้ประกอบการในห่วงโซ่ผลไม้ 5) เพื่อพัฒนาภาคตะวันออกของประเทศไทยให้เป็นมหานครผลไม้ของโลก

 **กลุ่มเป้าหมาย** 1) เกษตรกรชาวสวนผลไม้ และสหกรณ์การเกษตรที่เกี่ยวข้องในพื้นที่ภาคตะวันออก 2) ผู้ประกอบการตลอดห่วงโซ่อุปทานของผลไม้ 3) หน่วยงานทั้งภาครัฐและเอกชนที่เกี่ยวข้อง

  **องค์ประกอบ** 1) การสร้างระบบการประมูลซื้อขายผลไม้ที่ทันสมัยมีประสิทธิภาพด้วยเทคโนโลยีดิจิทัล 2) การควบคุมและพัฒนาระบบมาตรฐานสินค้าเกษตรและการแปรรูปเพื่อเพิ่มมูลค่า 3) การพัฒนาระบบ โลจิสติกส์ที่มีประสิทธิภาพ ซึ่งทำเลที่ตั้งของโครงการอยู่ใกล้สนามบินอู่ตะเภา ท่าเรือมาบตาพุด และโครงการรถไฟรางคู่ซึ่งจะเกิดขึ้นในอนาคต 4) การพัฒนา One Stop Service การค้าผลไม้สดและแปรรูป ทั้งระบบห้องเย็น ระบบคลังสินค้า ระบบการขนส่ง การบรรจุภัณฑ์ ระบบธนาคาร สถาบันการเงิน ระบบเอกสารการขออนุญาตทางราชการ รวมถึงโครงสร้างพื้นฐานอื่น ๆ 5) การจัดทำสิทธิประโยชน์ เพื่อสร้างแรงจูงใจต่อเกษตรกร ผู้ประกอบการ นักลงทุนและผู้มีส่วนได้เสีย โดยจัดมาตรการสนับสนุนด้านการเงินผ่านสถาบันการเงินของรัฐและที่ไม่ใช่การเงิน และ 6) ความร่วมมือของภาครัฐและเอกชน โดยสามารถเข้ามาร่วมในการบริหารจัดการระเบียงผลไม้ภาคตะวันออกให้มีประสิทธิภาพ

**9. เรื่อง สรุปผลการปฏิบัติราชการของคณะรัฐมนตรีในพื้นที่ภาคตะวันออก**

 คณะรัฐมนตรีมีมติเห็นชอบแนวทางและข้อสั่งการของนายกรัฐมนตรี รองนายกรัฐมนตรี และรัฐมนตรีในการปฏิบัติราชการในพื้นที่ภาคตะวันออก ตามที่สำนักงานคณะกรรมการพัฒนาการเศรษฐกิจและสังคมแห่งชาติ (สศช.) เสนอ โดยมอบหมายให้หน่วยงานที่เกี่ยวข้องรับข้อสั่งการไปพิจารณาดำเนินการต่อไป รวมทั้งรายงานผลการดำเนินงานให้สำนักงานคณะกรรมการพัฒนาการเศรษฐกิจและสังคมแห่งชาติด้วย

 **สาระสำคัญของเรื่อง**

 ตามที่ คณะรัฐมนตรีเห็นชอบให้มีการจัดประชุมคณะรัฐมนตรีอย่างเป็นทางการนอกสถานที่

ณ จังหวัดจันทบุรี ในวันที่ 6 กุมภาพันธ์ 2561 โดยมอบหมายให้ สศช. จัดประชุมร่วมนายกรัฐมนตรีกับภาคเอกชน และเตรียมแผนการลงพื้นที่ของคณะรัฐมนตรี พร้อมทั้งรวบรวมและจัดทำรายงานสรุป เพื่อนำเสนอคณะรัฐมนตรี นั้น

 ในการนี้ สศช. ขอเสนอผลสรุป 2 เรื่อง ได้แก่ (1) ผลสรุปการพบปะหารือระหว่างนายกรัฐมนตรีกับผู้ว่าราชการจังหวัด ผู้แทนภาคเอกชน ผู้บริหารท้องถิ่น และผู้แทนเกษตรกรในภาคตะวันออก วันที่ 5 กุมภาพันธ์ 2561 ห้องประชุมแกรนด์บอลรูม โรงแรมมณีจันท์รีสอร์ท จังหวัดจันทบุรี และ (2) รายงานผลการติดตามงานและโครงการ รวมทั้งแนวทางและข้อสั่งการการแก้ไขปัญหาของคณะรัฐมนตรีในการติดตามงานในพื้นที่ภาคตะวันออกระหว่างวันที่ 10 มกราคม – 5 กุมภาพันธ์ 2561 มีรายละเอียดดังนี้

 **1. ผลสรุปการพบปะหารือระหว่างนายกรัฐมนตรีกับผู้ว่าราชการจังหวัด ผู้แทนภาคเอกชน ผู้บริหารท้องถิ่น และผู้แทนเกษตรกรในภาคตะวันออก** วันที่ 5 กุมภาพันธ์ 2561 ห้องประชุมแกรนด์บอลรูม โรงแรมมณีจันท์รีสอร์ท จังหวัดจันทบุรี มีข้อสั่งการโดยสรุปดังนี้

 **1.1 ด้านโครงสร้างพื้นฐาน**

 **1.1.1 การพัฒนาโครงข่ายถนน** โดยขอให้พิจารณาสนับสนุนการศึกษาออกแบบก่อสร้างถนน (1) เส้นทางเฉลิมบูรพาชลทิศ (อู่ตะเภา-ชลบุรี-ระยอง-จันทบุรี) เพื่อการท่องเที่ยว (2) เส้นทางเลียบชายทะเลจังหวัดชลบุรี ส่วนต่อขยาย (เชื่อมต่อบูรพาวิถี-บางทราย) เพื่อแก้ไขปัญหาการจราจร และส่งเสริมการท่องเที่ยว (3) เส้นทางสาย ค1 ผังเมืองรวมเมืองบ้านบึง จังหวัดชลบุรี เพื่อแก้ไขปัญหาการจราจร (4) เส้นทางเขื่อนขุนด่านปราการชล-ช่วงแยกศรีนาวา จังหวัดนครนายก (ทล.หมายเลข 3239) เพื่อการท่องเที่ยว (5) เส้นทางตัดใหม่จากแยก 3259-จุดผ่อนปรนบ้านเขาดิน อำเภอคลองหาด จังหวัดสระแก้ว เพื่อรองรับการค้าชายแดน

 **ข้อสั่งการ :**

 (1) ให้กระทรวงมหาดไทยโดยกรมโยธาธิการและผังเมืองรับไปพิจารณาศึกษาการออกแบบก่อสร้างถนนเส้นทางเลียบชายทะเลจังหวัดชลบุรี ส่วนต่อขยาย (เชื่อมต่อบูรพาวิถี-บางทราย)

 (2) ให้กระทรวงคมนาคมรับไปพิจารณาศึกษาการออกแบบก่อสร้างถนน (1) เส้นทางสาย ค1 ผังเมืองรวมเมืองบ้านบึง จังหวัดชลบุรี (2) เส้นทางเขื่อนขุนด่านปราการชล-ช่วงแยกศรีนาวา จังหวัดนครนายก (ทล.หมายเลข 3239) และ (3) เส้นทางตัดใหม่จากแยก 3259-จุดผ่านแดนถาวรบ้านเขาดิน อำเภอคลองหาด จังหวัดสระแก้ว ตามขั้นตอนต่อไป

 (3) ให้กระทรวงมหาดไทย โดยกรมโยธาธิการและผังเมืองและกระทรวงคมนาคมรับไปพิจารณาศึกษาการออกแบบก่อสร้างถนนเส้นทางเฉลิมบูรพาชลทิศ (อู่ตะเภา-ชลบุรี-ระยอง-จันทบุรี) ในส่วนที่อยู่ในความรับผิดชอบต่อไป

 ทั้งนี้ ให้คำนึงถึงการเชื่อมโยงยุทธศาสตร์การพัฒนาแหล่งท่องเที่ยวที่สำคัญและการรองรับการค้าการลงทุนในพื้นที่ รวมทั้งการสร้างความเข้าใจกับประชาชนในเส้นทางดังกล่าวด้วย

 **1.1.2 การพัฒนาโครงข่ายถนน** โดยขอให้พิจารณาสนับสนุนการปรับปรุงเพื่อเพิ่มประสิทธิภาพการใช้เส้นทางโดยการเพิ่มช่องทางจราจร (1) เส้นทางเขาไร่ยา-แพร่งขาหยั่ง จังหวัดจันทบุรี (ทล.หมายเลข 3249) เพื่อสนับสนุนการขนส่งและการท่องเที่ยวเขาคิชฌกูฏ (2) เส้นทางบ้านป่าวิไล-ด่านชายแดนบ้านแหลม จังหวัดจันทบุรี (ทล.หมายเลข 3193) เพื่อรองรับการค้าชายแดน (3) เส้นทางนครนายก-บางหอย-บ้านสร้าง-พนมสารคาม (ทล.หมายเลข 3076) เพื่อสนับสนุนการขนส่ง (4) เส้นทางคลองหลวงแพ่ง-ปราจีนบุรี (ทล.หมายเลข 3481) เชื่อมจังหวัดฉะเชิงเทราและปราจีนบุรี เพื่อสนับสนุนการขนส่งและอุตสาหกรรม (5) เส้นทางปราจีนบุรี-ศรีมหาโพธิ (ทล.หมายเลข 3079) เพื่อสนับสนุนการขนส่งและอุตสาหกรรมในนิคมอุตสาหกรรม อำเภอศรีมหาโพธิ จังหวัดปราจีนบุรี และ (6) เส้นทางบางบุตร-ชุมแสงจังหวัดระยอง (ทล.หมายเลข 3471) เพื่อสนับสนุนการเชื่อมโยงจังหวัดระยอง กับพื้นที่ EECi ในอำเภอวังจันทร์ จังหวัดระยอง

 **ข้อสั่งการ :** ให้กระทรวงคมนาคมรับข้อเสนอไปพิจารณาในรายละเอียดและจัดลำดับความสำคัญตามความจำเป็นเร่งด่วนตามขั้นตอน โดยให้คำนึงถึงการเชื่อมโยงพื้นที่ระเบียงเศรษฐกิจพิเศษตะวันออก (EEC) และพื้นที่ระหว่างจังหวัดในภาค ระหว่างภาค รวมทั้งผลกระทบด้านสิ่งแวดล้อมและประโยชน์ที่ประชาชนในพื้นที่จะได้รับต่อไปในอนาคต สำหรับเส้นทางคลองหลวงแพ่ง-ปราจีนบุรี (ทล.หมายเลข 3481) เชื่อมจังหวัดฉะเชิงเทราและปราจีนบุรี ให้ปรับแผนการดำเนินงานและให้สำนักงบประมาณพิจารณาสนับสนุนโดยเร่งด่วน

 **1.1.3 การพัฒนาระบบขนส่งสาธารณะ** โดยขอให้พิจารณาสนับสนุน (1) การศึกษาออกแบบรถไฟทางคู่สายระยอง-จันทบุรี-ตราด เพื่อเชื่อมต่อรถไฟความเร็วสูงกรุงเทพฯ-ระยอง (2) การเปิดเดินรถไฟโดยสารด่วนพิเศษ (Sprinter) สายกรุงเทพฯ-อรัญประเทศ เพื่อรองรับการเดินทางของประชาชนระหว่างกรุงเทพมหานคร สมุทรปราการ ฉะเชิงเทรา ปราจีนบุรี และสระแก้ว และ (3) การศึกษาเพื่อจัดทำแผนแม่บทระบบขนส่งมวลชนเพื่อเชื่อมโยงสถานีรถไฟความเร็วสูงกรุงเทพฯ-ระยองกับแหล่งท่องเที่ยว อุตสาหกรรม และแหล่งชุมชน ในพื้นที่เมืองพัทยา ศรีราชา และแหลมฉบัง เป็นต้น

 **ข้อสั่งการ :** ให้กระทรวงคมนาคมรับข้อเสนอไปพิจารณาในรายละเอียดและจัดลำดับความสำคัญในการดำเนินการตามความจำเป็นเร่งด่วนต่อไป

 **1.1.4 การพัฒนาระบบน้ำอุปโภคบริโภค** โดยขอให้พิจารณา (1) การขยายการให้บริการน้ำประปาโดยนำน้ำจากเขื่อนขุนด่านปราการชลมาผลิตเป็นน้ำประปา เพื่อแก้ไขปัญหาอย่างถาวร และ (2) การขยายเขตจ่ายน้ำ ตำบลบางสมบูรณ์ ตำบลบางลูกเสือ ตำบลทรายมูล อำเภอองครักษ์ โดยการก่อสร้างสถานีเพิ่มแรงดันและวางท่อจ่ายน้ำ

 **ข้อสั่งการ :** ให้กระทรวงมหาดไทยรับข้อเสนอไปพิจารณาในรายละเอียดและจัดลำดับความสำคัญในการดำเนินการตามความจำเป็นเร่งด่วนต่อไป

 **1.1.5 การพัฒนาระบบไฟฟ้า** โดยขอให้พิจารณาบรรจุแผนปรับปรุงระบบจำหน่ายไฟฟ้าแรงสูงที่มั่นคงสามารถทนภาระทางไฟฟ้าที่หนัก จังหวัดนครนายก ในปี พ.ศ. 2561-2562

 **ข้อสั่งการ :** ให้กระทรวงมหาดไทยร่วมกับกระทรวงพลังงานรับข้อเสนอไปพิจารณาในรายละเอียดและจัดลำดับความสำคัญในการดำเนินการตามความจำเป็นเร่งด่วนต่อไป

 **1.2. ด้านอุตสาหกรรม** การลงทุน การค้าและการค้าชายแดน

 **1.2.1 การเตรียมพร้อมเพื่อยกระดับด่านชายแดนท่าเส้น** อำเภอเมืองตราด เป็นจุดผ่านแดนถาวร โดยขอให้พิจารณาเร่งรัดการดำเนินการของส่วนราชการที่เกี่ยวข้อง

 **ข้อสั่งการ :** ให้สำนักงานสภาความมั่นคงแห่งชาติประสานหน่วยงานที่เกี่ยวข้อง เช่น กระทรวงการต่างประเทศ กระทรวงมหาดไทย เป็นต้น รับไปพิจารณาเร่งรัดการเตรียมพร้อมเพื่อยกระดับด่านชายแดนท่าเส้น อำเภอเมืองตราด เป็นจุดผ่านแดนถาวรให้ครอบคลุมทั้งด้านการพัฒนา ด้านความมั่นคง และด้านผลกระทบสิ่งแวดล้อมต่อไป ทั้งนี้ ให้หารือในคณะกรรมาธิการเขตแดนร่วมไทย-กัมพูชา (JBC) ในการสำรวจและจัดทำหลักเขตแดนระหว่างไทย–กัมพูชา เพื่อให้การเปิดด่านเกิดความคุ้มค่าในการลงทุนในอนาคต

 **1.2.2 จันทบุรีนครอัญมณี** โดยขอให้พิจารณาสนับสนุนจังหวัดจันทบุรีให้เป็น “นครอัญมณีศูนย์กลางการค้าอัญมณีและเครื่องประดับของโลก” (1) ต้นทาง การนำนวัตกรรมมาใช้ในการพัฒนาคุณภาพอัญมณีให้เนื้อพลอยใสสะอาด และมีความเข้มสีของพลอยตามที่ตลาดต้องการ รวมทั้งการรับรองคุณภาพพลอย (2) กลางทาง การพัฒนานักออกแบบเครื่องประดับ ช่างเจียระไนพลอย และช่างผู้ผลิตให้มีคุณภาพ และ (3) ปลายทาง การพัฒนาถนนศรีจันท์ให้เป็นสถานที่ท่องเที่ยวเชิงวัฒนธรรมชุมชนผู้ผลิตเครื่องประดับอัญมณี

 **ข้อสั่งการ :** ให้กระทรวงพาณิชย์ร่วมกับกระทรวงแรงงาน กระทรวงการท่องเที่ยวและกีฬา กระทรวงวัฒนธรรม กระทรวงมหาดไทย สำนักงานคณะกรรมการวิจัยแห่งชาติ ภาคเอกชน และหน่วยงานที่เกี่ยวข้องรับไปพิจารณาตามที่เสนอ โดยให้ความสำคัญกับการพัฒนาทักษะฝีมือแรงงานและการพัฒนามาตรฐานบุคลากรตั้งแต่ต้นทาง กลางทาง และปลายทาง รวมทั้งสอดคล้องกับความต้องการของตลาด และให้รายงานผลการดำเนินงานให้คณะรัฐมนตรีทราบเป็นระยะ

 **1.2.3 การบริหารท่าเทียบเรือแหลมฉบังฝั่งบี** โดยขอให้พิจารณาเร่งรัดการหาผู้รับจ้างมาดำเนินการโครงการท่าเทียบเรือขนถ่ายตู้คอนเทนเนอร์ฝั่ง B (B2 B3 และ B4) ขั้นที่ 1 ท่าเรือแหลมฉบัง ที่จะหมดสัญญาสัมปทานในปี 2563 เพื่อให้มีความต่อเนื่องในการบริหารจัดการในอนาคต

 **ข้อสั่งการ :** ให้กระทรวงคมนาคมร่วมกับหน่วยงานที่เกี่ยวข้องรับข้อเสนอไปพิจารณาในรายละเอียดและดำเนินการตามความจำเป็นเร่งด่วนต่อไป

 **1.3 ด้านการเกษตร**

 ขอให้พิจารณาสนับสนุนภาคตะวันออกให้เป็น “มหานครผลไม้โลก” ที่มีคุณภาพปลอดภัยอย่างครบวงจร (1) ต้นทาง การลดการใช้สารเคมีและแก้ไขปัญหาสารเคมีตกค้างในผลผลิตด้วยวิธีการใช้รังสีมาทำหมันแมลงวันผลไม้ (2) กลางทาง การจัดตั้งศูนย์พัฒนาตรวจสอบและรับรองคุณภาพผลไม้ภาคตะวันออก และ (3) ปลายทาง การจัดตั้ง Fruit Complex & Business Matching ในพื้นที่ขององค์การบริหารส่วนจังหวัดจันทบุรี

 **ข้อสั่งการ :** ให้กระทรวงพาณิชย์ร่วมกับกระทรวงวิทยาศาสตร์และเทคโนโลยี กระทรวงศึกษาธิการ กระทรวงมหาดไทย กระทรวงเกษตรและสหกรณ์ กระทรวงอุตสาหกรรม ภาคเอกชน สภาเกษตรกรแห่งชาติ สถาบันการศึกษาในพื้นที่ และหน่วยงานที่เกี่ยวข้องรับไปพิจารณาลดการใช้สารเคมีและแก้ไขปัญหาสารเคมีตกค้างในผลผลิตด้วยวิธีการใช้รังสีมาทำหมันแมลงวันผลไม้ สำหรับการจัดตั้งศูนย์พัฒนาตรวจสอบและรับรองคุณภาพผลไม้ภาคตะวันออก และ Fruit Complex & Business Matching ให้คำนึงถึงความเหมาะสมและความเป็นไปได้ในเชิงธุรกิจ รูปแบบการบริหารจัดการให้เกิดความคุ้มค่า และต้องไม่เป็นภาระของรัฐในอนาคต รวมทั้งให้บริษัทประชารัฐรักสามัคคีของจังหวัดในภาคตะวันออกมีส่วนร่วมดำเนินการ เพื่อให้การดำเนินการเป็นไปอย่างมีประสิทธิภาพและยั่งยืน

 **1.4 ด้านการท่องเที่ยว**

 1.4.1 ขอให้พิจารณาสนับสนุนเชิงนโยบายในการเพิ่มสัดส่วนการจัดสรรคืนค่าธรรมเนียม ในการเข้าแหล่งท่องเที่ยวในเขตอุทยานแห่งชาติให้แก่องค์กรปกครองส่วนท้องถิ่น (ปัจจุบันได้รับการ จัดสรรค่าธรรมเนียมร้อยละ 5)

 ให้กระทรวงมหาดไทย ร่วมกับกระทรวงการท่องเที่ยวและกีฬา และกระทรวงทรัพยากรธรรมชาติและสิ่งแวดล้อม รับไปหารือให้การสนับสนุนองค์กรปกครองส่วนท้องถิ่นโดยการดำเนินการตามภารกิจของกระทรวงที่สอดคล้องกับความต้องการของพื้นที่ตามขั้นตอนต่อไป

 1.4.2 ขอให้พิจารณาสนับสนุนการท่องเที่ยวเชิงสุขภาพภายใต้โมเดลเจ้าพระยาอภัยภูเบศร์ โดยขอให้พิจารณาสนับสนุนการจัดสร้างศูนย์บริการสปาภายใต้แบรนด์เจ้าพระยาอภัยภูเบศร์ ในจังหวัดภาคตะวันออก

 **ข้อสั่งการ :** ให้กระทรวงสาธารณสุขร่วมกับกระทรวงศึกษาธิการ กระทรวงการท่องเที่ยวและกีฬา ภาคเอกชน และหน่วยงานที่เกี่ยวข้องรับไปพิจารณาในรายละเอียดการจัดสร้างศูนย์บริการสปาภายใต้แบรนด์เจ้าพระยาอภัยภูเบศร์ ในจังหวัดภาคตะวันออก โดยให้คำนึงถึงความเหมาะสมและความเป็นไปได้ในเชิงธุรกิจรวมทั้งสอดคล้องกับสถานภาพของจังหวัดที่เป็นแหล่งท่องเที่ยวที่มีศักยภาพ และมีรูปแบบการบริหารจัดการที่ก่อให้เกิดความคุ้มค่าและต้องไม่เป็นภาระของรัฐในอนาคต

 1.4.3 ขอให้พิจารณาสนับสนุนการศึกษา ออกแบบ ปรับปรุงและพัฒนาเส้นทางจักรยานเพื่อการท่องเที่ยวเชิงสุขภาพ เชิงนิเวศ และเชิงชุมชนในพื้นที่ท่องเที่ยวของจังหวัดชลบุรี (อ่างเก็บน้ำบางพระ) จันทบุรี ตราด นครนายก (12 เส้นทาง) ปราจีนบุรี และสระแก้ว

 **ข้อสั่งการ:** ให้กระทรวงการท่องเที่ยวและกีฬาร่วมกับกระทรวงมหาดไทย กระทรวงคมนาคม และหน่วยงานที่เกี่ยวข้องรับข้อเสนอไปพิจารณาในรายละเอียดโดยคำนึงถึงความเหมาะสมและจัดลำดับความสำคัญตามความจำเป็นเร่งด่วนต่อไป

 1.4.4 ขอให้พิจารณาสนับสนุนการท่องเที่ยวเชิงวัฒนธรรม (1) เมืองโบราณดงละคร (เมืองลับแล) อำเภอเมืองนครนายก จังหวัดนครนายก และ (2) หมู่บ้านไทยพวน อำเภอปากพลี จังหวัดนครนายก

 **ข้อสั่งการ :** ให้กระทรวงวัฒนธรรมร่วมกับกระทรวงการท่องเที่ยวและกีฬา กระทรวงมหาดไทย และหน่วยงานที่เกี่ยวข้องรับข้อเสนอไปพิจารณาในรายละเอียดและดำเนินการตามขั้นตอน โดยให้คำนึงถึงรูปแบบการบริหารจัดการที่เกิดความคุ้มค่าและยั่งยืน

 1.4.5 ขอให้พิจารณาสนับสนุนการท่องเที่ยวเมืองรองด้วยกิจกรรม MICE ขอให้พิจารณาสนับสนุนการศึกษาความเหมาะสมและออกแบบโครงการจัดตั้งศูนย์การประชุมระดับภูมิภาค และหากผลการศึกษามีความเหมาะสมและมีความเป็นไปได้ในเชิงธุรกิจ ให้มีการบรรจุไว้ในแผนพัฒนาภาคตะวันออกและดำเนินการพัฒนาต่อไป

 **ข้อสั่งการ :** ให้สำนักงานส่งเสริมการจัดประชุมและนิทรรศการร่วมกับกระทรวงการท่องเที่ยวและกีฬา และหน่วยงานที่เกี่ยวข้องรับข้อเสนอไปศึกษาความเหมาะสมและความเป็นไปได้ในเชิงธุรกิจ รวมทั้งความสอดคล้องกับการพัฒนาระเบียงเศรษฐกิจภาคตะวันออก (EEC) และมีรูปแบบการบริหารจัดการที่ก่อให้เกิดความคุ้มค่าและต้องไม่เป็นภาระของรัฐในอนาคตก่อนขอรับการสนับสนุนตามขั้นตอนต่อไป

 1.4.6 ขอให้พิจารณาสนับสนุนการจัดตั้งศูนย์พัฒนาบุคลากรเพื่อรองรับการท่องเที่ยวและโรงแรมภาคตะวันออก เพื่อสนับสนุนการขับเคลื่อนอุตสาหกรรมการท่องเที่ยวอย่างเป็นระบบและมีมาตรฐาน

 **ข้อสั่งการ :** ให้กระทรวงศึกษาธิการร่วมกับกระทรวงการท่องเที่ยวและกีฬา และหน่วยงาน ที่เกี่ยวข้องรับข้อเสนอไปศึกษาความเหมาะสมและความเป็นไปได้ โดยให้คำนึงถึงความซ้ำซ้อนกับศูนย์พัฒนาบุคลากรที่มีอยู่ในพื้นที่ การผลิตบุคลากรที่มีคุณภาพ รวมทั้งมีรูปแบบการบริหารจัดการที่ก่อให้เกิดความคุ้มค่า และต้องไม่เป็นภาระของรัฐในอนาคตก่อนขอรับการสนับสนุนตามขั้นตอนต่อไป

* 1. **ด้านคุณภาพชีวิต**

 ขอให้พิจารณาสนับสนุน (1) การยกระดับโรงพยาบาลปลวกแดง จังหวัดระยอง จากโรงพยาบาลชุมชนประจำอำเภอเป็นโรงพยาบาลขนาด 100-120 เตียง (2) การจัดสรรอัตรากำลังบุคลากรด้านการแพทย์และสาธารณสุข รวมทั้งเครื่องมืออุปกรณ์ทางการแพทย์เป็นกรณีพิเศษให้กับโรงพยาบาลมาบตาพุด จังหวัดระยอง (3) การจัดตั้งศูนย์ความเป็นเลิศทางการแพทย์ด้านอุบัติเหตุฉุกเฉินและโรคหัวใจของโรงพยาบาลพระปกเกล้า จังหวัดจันทบุรี และโรงพยาบาลศูนย์ชลบุรี (4) การจัดตั้งศูนย์ความเป็นเลิศทางการแพทย์ด้านอุบัติเหตุฉุกเฉินของโรงพยาบาลศูนย์ชลบุรี จังหวัดชลบุรี (5) การจัดตั้งศูนย์ความเป็นเลิศ ศูนย์การแพทย์สมเด็จพระเทพพระรัตนราชสุดาฯ สยามบรมราชกุมารี จังหวัดนครนายก และ(6) การพัฒนาระบบการแพทย์ฉุกเฉินครบวงจรของโรงพยาบาลเจ้าพระยาอภัยภูเบศร์ จังหวัดปราจีนบุรี

 **ข้อสั่งการ :** เห็นด้วยในหลักการและให้กระทรวงสาธารณสุขร่วมกับหน่วยงานที่เกี่ยวข้องรับไปพิจารณาจัดลำดับความสำคัญตามความจำเป็นเร่งด่วน ดังนี้ (1) การยกระดับโรงพยาบาลปลวกแดง จังหวัดระยอง (2) การจัดสรรอัตรากำลังบุคลากรด้านการแพทย์และสาธารณสุขให้กับโรงพยาบาลมาบตาพุด จังหวัดระยอง และ (3) การพัฒนาระบบการแพทย์ฉุกเฉินครบวงจรของโรงพยาบาลเจ้าพระยาอภัยภูเบศร์ จังหวัดปราจีนบุรี เพื่อขอรับการสนับสนุนตามขั้นตอน สำหรับการจัดตั้งศูนย์ความเป็นเลิศทางการแพทย์ให้ศึกษาความเหมาะสมและความจำเป็นเร่งด่วน รวมทั้งรูปแบบการบริหารจัดการให้เกิดความคุ้มค่าและต้องไม่เป็นภาระของรัฐในอนาคต เพื่อให้การดำเนินการเป็นไปอย่างมีประสิทธิภาพและยั่งยืน

* 1. **ด้านทรัพยากรธรรมชาติและสิ่งแวดล้อม**

 ขอให้พิจารณาสนับสนุน (1) ระบบรวบรวมและบำบัดน้ำเสียในอำเภอปลวกแดง และเขตควบคุมมลพิษ จังหวัดระยอง (2) การศึกษาการขุดลอกแม่น้ำบางปะกง จังหวัดฉะเชิงเทรา เพื่อแก้ไขปัญหาแม่น้ำตื้นเขิน และศักยภาพการขนส่งพืชผลทางการเกษตรทางน้ำ (3) การป้องกันและแก้ไขปัญหาช้างป่าที่ออกมารบกวนประชาชนนอกพื้นที่เขตป่าอนุรักษ์ของป่ารอยต่อ 5 จังหวัด และ (4) การแก้ไขปัญหาน้ำท่วม การระบายน้ำ ระบบรวบรวม และบำบัดน้ำเสียเมืองพัทยาอย่างครบวงจร

 **ข้อสั่งการ :**

 1.6.1 ให้กระทรวงมหาดไทยร่วมกับหน่วยงานที่เกี่ยวข้องรับไปพิจารณาในรายละเอียดของระบบรวบรวมและบำบัดน้ำเสียในอำเภอปลวกแดงและเขตควบคุมมลพิษ จังหวัดระยอง และการแก้ไขปัญหาน้ำท่วม การระบายน้ำ ระบบรวบรวม และบำบัดน้ำเสียเมืองพัทยาอย่างครบวงจร ก่อนให้การสนับสนุนตามขั้นตอนต่อไป

 1.6.2 ให้กระทรวงคมนาคมร่วมกับกระทรวงเกษตรและสหกรณ์รับไปพิจารณาการศึกษาความเหมาะสมของการขุดลอกแม่น้ำบางปะกงจังหวัดฉะเชิงเทราเพื่อแก้ไขปัญหาแม่น้ำตื้นเขินและศักยภาพการขนส่งพืชผลทางการเกษตรทางน้ำตามความเหมาะสมต่อไป

 1.6.3 ให้กระทรวงทรัพยากรธรรมชาติและสิ่งแวดล้อมร่วมกับหน่วยงานที่เกี่ยวข้องรับไปพิจารณาในรายละเอียดการป้องกันและแก้ไขปัญหาช้างป่าที่ออกมารบกวนประชาชนนอกพื้นที่เขตป่าอนุรักษ์ของป่ารอยต่อ 5 จังหวัด ก่อนให้การสนับสนุนตามความจำเป็นเร่งด่วนของแต่ละพื้นที่เพื่อให้เกิดการแก้ไขปัญหาที่ยั่งยืนต่อไป

 **1.7 ข้อเสนอเพื่อพิจารณาเพิ่มเติม**

 ให้หน่วยงานที่เกี่ยวข้องรายงานผลการดำเนินการตามมติคณะรัฐมนตรี เรื่อง สรุปผลการพบปะหารือระหว่างนายกรัฐมนตรีกับผู้ว่าราชการจังหวัด ผู้แทนภาคเอกชน ผู้บริหารท้องถิ่น และผู้แทนเกษตรกร เมื่อวันที่ 22 สิงหาคม 2560, 19 กันยายน 2560, 28 พฤศจิกายน 2560, 26 ธันวาคม 2560 และ 6 กุมภาพันธ์ 2561 ให้สำนักงานคณะกรรมการพัฒนาการเศรษฐกิจและสังคมแห่งชาติดำเนินการตามขั้นตอนต่อไป

 **2. ผลการปฏิบัติราชการของคณะรัฐมนตรีในพื้นที่ภาคตะวันออก** ผลการปฏิบัติราชการในพื้นที่ภาคตะวันออกของรองนายกรัฐมนตรี รัฐมนตรี และรัฐมนตรีช่วยว่าการกระทรวง ลงพื้นที่ตรวจราชการ รวม 24 คน โดยมีประเด็นการพัฒนาและข้อสั่งการโดยสรุป ดังนี้

  **2.1 พัฒนาพื้นที่ระบียงเศรษฐกิจพิเศษภาคตะวันออกให้เป็นเขตเศรษฐกิจพิเศษที่มีความทันสมัยที่สุดในภูมิภาคอาเซียน**

 **(1) การพัฒนานวัตกรรมอวกาศเพื่อสร้างอุตสาหกรรมอวกาศของประเทศ** ข้อสั่งการ : 1) ให้ GISTDA จัดทำ Concept ในการบูรณาการ Big Data จากฐานข้อมูล Big data ด้าน Space และภูมิสารสนเทศ Actionable Intelligence Policy (AIP) ภายใต้โครงการ THEOS-2 เสนอคณะกรรมการขับเคลื่อนการบูรณาการฐานข้อมูลกลางภาครัฐ ในสัปดาห์หน้า ก่อนเสนอคณะรัฐมนตรีต่อไป 2) เห็นชอบในหลักการให้กระทรวงวิทยาศาสตร์และเทคโนโลยีพัฒนาโครงการดาวเทียมขนาดเล็กเพื่อความมั่นคงร่วมกับหน่วยงานด้านความมั่นคงและหน่วยงานที่เกี่ยวข้อง และนำเสนอคณะรัฐมนตรีพิจารณาต่อไป

 **(2) การดำเนินงานด้านเทคโนโลยีภูมิสารสนเทศและอวกาศ** ข้อสั่งการ : ให้ สทอภ. เน้นการพัฒนาด้านเทคโนโลยีอวกาศ สนับสนุนให้เกิดอุตสาหกรรมอวกาศ และอุตสาหกรรมการบินโดยใช้ประโยชน์จากเขตนวัตกรรมระเบียงเศรษฐกิจภาคตะวันออก (EECi) และให้เชื่อมโยงกับหน่วยงานอื่นเพื่อให้เกิดการนำเทคโนโลยีภูมิสารสนเทศและอวกาศไปใช้ในวงกว้างขึ้น

 **(3) โครงการไฟฟ้าพลังน้ำคีรีธาร อำเภอมะขามและโครงการไฟฟ้าพลังน้ำคลองทุ่งเพล อำเภอเขาคิชฌกูฏ จังหวัดจันทบุรี** ข้อสั่งการ :ให้กระทรวงพลังงานดำเนินการ ดังนี้ 1) พัฒนาแนวทางการบริหารจัดการให้สามารถนำรายได้จากการขายไฟฟ้าเพื่อนำมาพัฒนาชุมชนโดยรอบ 2) หาแนวทางในการส่งเสริมให้พัฒนามูลค่าของผลิตผลทางการเกษตรที่ผลิตได้ในพื้นที่ 3) เผยแพร่และประชาสัมพันธ์โครงการ

 **(4) ติดตามปัญหาการใช้งานอินเทอร์เน็ตของสถานศึกษาสังกัดสำนักงานคณะกรรมการการศึกษาขั้นพื้นฐาน สำนักงานคณะกรรมการการอาชีวศึกษา สำนักงานส่งเสริมการศึกษานอกระบบและการศึกษาตามอัธยาศัย และโรงเรียนเอกชน ในพื้นที่จังหวัดระยอง จันทบุรี และตราด** ข้อสั่งการ : 1) ให้ สพฐ. สอศ. และสำนักงาน กศน. บริหารจัดการงบประมาณเพื่อจัดสรรให้แก่สถานศึกษาในสังกัด เพื่อเพิ่มประสิทธิภาพการใช้งานด้านอินเทอร์เน็ต 2) ให้ สพฐ. สอศ. และสำนักงาน กศน. เป็นผู้บริหารจัดการกลาง และให้สถานศึกษาในสังกัดเป็นผู้ดำเนินการจัดหาอินเทอร์เน็ตด้วยตนเอง 3) ให้สำนักงานบริหารเทคโนโลยีสารสนเทศเพื่อการพัฒนาการศึกษา ภายใต้การกำกับของสำนักงานคณะกรรมการการอุดมศึกษา ในฐานะผู้ดูแล UniNet ปรับเปลี่ยนวัสดุอุปกรณ์เครือข่ายอินเทอร์เน็ตให้มีความสมบูรณ์และเหมาะสมในการใช้งานของสถานศึกษา

 **(5) การตรวจเยี่ยมศูนย์ประสานงานการผลิตและพัฒนากำลังคนอาชีวศึกษา เขตพัฒนาพิเศษจังหวัดระยอง** ข้อสั่งการ : ให้สำนักงานคณะกรรมการการอาชีวศึกษา ดำเนินการดังนี้ 1) จัดการฐานข้อมูลโครงข่ายใหญ่กำลังคนอาชีวศึกษาระหว่างภาครัฐและภาคเอกชนเข้าสู่ระบบ Big Data 2) จัดทำระบบฐานข้อมูล Big Data ให้เป็นปัจจุบัน โดยดำเนินการในรูปแบบคณะทำงานร่วมกับทุกภาคส่วน (รูปแบบประชารัฐ) 3) พิจารณาจัดตั้งสถาบันคุณวุฒิวิชาชีพในทุกจังหวัดโดยเฉพาะพื้นที่ภาคตะวันออก 4) พิจารณาจัดตั้งศูนย์บริหารการลงทุนและประกอบธุรกิจแบบศูนย์รวมที่ปรึกษาในทุกจังหวัด

  **(6) การตรวจเยี่ยมและหารือการบูรณาการดำเนินการเตรียมความพร้อมด้านกำลังคนรองรับอุตสาหกรรม 4.0** ข้อสั่งการ : 1) ให้สถาบันอาชีวศึกษาปรับปรุงหลักสูตรให้สอดคล้องกับความต้องการของพื้นที่ 2) สถาบันการศึกษาต้องพัฒนาครูให้มีความรู้และมีเครื่องมือที่ทันสมัยเพื่อใช้ในการเรียนการสอน 3) ให้มีการบูรณาการความร่วมมือระหว่างสถาบันอาชีวศึกษา สำนักงานเพื่อการพัฒนาระเบียงเศรษฐกิจพิเศษภาคตะวันออก (EEC) และสถาบันคุณวุฒิวิชาชีพ ในการวางแผนพัฒนากำลังคนให้ได้มาตรฐานทางวิชาชีพ

 **(7) การประชุมคณะกรรมการดำเนินงานขับเคลื่อนการบูรณาการการศึกษาภาคตะวันออก และการพัฒนาการศึกษาในพื้นที่เขตพัฒนาพิเศษภาคตะวันออก (EEC)** ข้อสั่งการ : 1) ให้เลขานุการของคณะกรรมการดำเนินงานขับเคลื่อนการบูรณาการการศึกษาภาคตะวันออกและการพัฒนาการศึกษาในพื้นที่เขตพัฒนาพิเศษภาคตะวันออกร่วมกับหน่วยงานที่เกี่ยวข้องพิจารณาองค์ประกอบของกรรมการให้มีความเหมาะสมตามข้อเสนอของสำนักงานศึกษาธิการภาค 9 ชลบุรี และให้ดำเนินการภายในเดือนมีนาคม 2561 2) ให้ สอศ. ดำเนินโครงการนำร่องจัดทำผลิตภัณฑ์นวัตกรรม เพื่อขยายผลไปยังสถาบันอาชีวศึกษาทั่วประเทศ 3) ให้สำนักงานปลัดกระทรวงศึกษาธิการสนับสนุนงบประมาณเพื่อจัดงานนำร่องการแสดงผลิตภัณฑ์นวัตกรรมที่ได้รับรางวัลโครงการสิ่งประดิษฐ์ระดับชาติ ปี 2559-2560 โดยให้เริ่มจัดงานระดับภาคตั้งแต่ในห้วงเดือนมีนาคม 2561 และขยายผลไปสู่ระดับประเทศในลำดับต่อไป 4) ให้ศูนย์ประสานงานการผลิตและพัฒนากำลังคนอาชีวศึกษาภาคตะวันออกพัฒนาผลิตภัณฑ์นวัตกรรมเพื่อนำร่องในการหาช่องทางรับโจทย์จากภาคอุตสาหกรรมไปให้นักศึกษาประดิษฐ์ผลิตภัณฑ์ต้นแบบ

 **(8) การส่งเสริมและสนับสนุนการจัดสวัสดิการให้แก่เด็กและเยาวชน สตรีและครอบครัวเพื่อแก้ไขปัญหาความยากจนและพัฒนาคุณภาพชีวิตของประชาชนในพื้นที่ภาคตะวันออก** ข้อสั่งการ : 1) ให้สถาบันพัฒนาองค์กรชุมชน (องค์การมหาชน) และการเคหะแห่งชาติ บูรณาการร่วมกับภาคส่วนต่างๆ พัฒนารูปแบบของการพัฒนาที่อยู่อาศัยให้กับประชาชน โดยเฉพาะผู้มีรายได้น้อย 2) ให้กรมกิจการผู้สูงอายุ ดำเนินการพัฒนาศูนย์พัฒนาคุณภาพชีวิตและส่งเสริมอาชีพผู้สูงอายุให้ครบตามเป้าหมายทั่วประเทศ 3) ให้พัฒนาสังคมและความมั่นคงของมนุษย์จังหวัดและหน่วยงานในสังกัด พม. (One Home) ในพื้นที่จังหวัด ดำเนินการดังนี้ 3.1) ร่วมขยายภาคีเครือข่ายการทำงานระดับพื้นที่ เพื่อตอบโจทย์ความต้องการด้านการพัฒนาที่อยู่อาศัยผู้มีรายได้น้อย 3.2) ร่วมกับองค์กรปกครองส่วนท้องถิ่น และส่วนราชการที่เกี่ยวข้องขยายผลการสร้าง ปรับปรุง ซ่อมแซมที่อยู่อาศัย สำหรับผู้สูงอายุ คนพิการ ผู้ด้อยโอกาสทางสังคมให้ครบตามเป้าหมาย 3.3) ให้การช่วยเหลือประชาชนกลุ่มเป้าหมาย ทั้งเด็ก เยาวชน สตรี คนพิการ ผู้สูงอายุ คนไร้ที่พึ่ง ฯลฯ ตามภารกิจ 3.4) จัดทำแผนงาน/โครงการที่สอดคล้องกับยุทธศาสตร์ ให้เห็นภาพจังหวัด และเชื่อมโยงกับทิศทางการพัฒนาภาค 3.5) ให้ความสำคัญกับการจัดเก็บข้อมูลด้านสังคม และนำข้อมูลจริงมาใช้ในการปฏิบัติงานกำหนดตัวชี้วัดและเป้าหมายให้ชัดเจน 3.6) แก้ไขปัญหาการตั้งครรภ์ไม่พร้อมในวัยรุ่นโดยเร่งด่วน

  **(9) โครงการก่อสร้างทางหลวงพิเศษหมายเลข 7 สายกรุงเทพฯ- บ้านฉาง ช่วงพัทยา - มาบตาพุด ตอนที่ 1** ข้อสั่งการ : 1) ให้ ทล. หาแนวทางในการพัฒนาโครงข่ายทางหลวงพิเศษระหว่างเมืองสายใหม่เชื่อมโยงกับโครงข่ายทางหลวงพิเศษหมายเลข M7 สายกรุงเทพฯ – บ้านฉาง (ช่วงกรุงเทพฯ – ชลบุรี – พัทยา – มาบตาพุด) 2) ให้ ทล. ขยายทางหลวงแผ่นดินหมายเลข 3 ถนนสุขุมวิท ช่วงแยกทางหลวงแผ่นดินหมายเลข 331 ถึงแยกทางหลวงแผ่นดินหมายเลข 332 เป็น 6 ช่องจราจรตลอดสาย3) ให้ ทล. เร่งรัดพัฒนาทางหลวงแผ่นดินเชื่อมต่อจากทางลงทางหลวงพิเศษหมายเลข 7 ช่วงพัทยา – มาบตาพุด เชื่อมต่อเข้าไปในนิคมอุตสาหกรรมมาบตาพุดและทางหลวงหมายเลข 363

  **(10) การตรวจติดตามความก้าวหน้าการบริหารจัดการท่าเทียบเรือเอนกประสงค์คลองใหญ่ จังหวัดตราด** ข้อสั่งการ : 1) ให้กรมเจ้าท่า ดำเนินการดังนี้ 1.1) พิจารณาความเหมาะสมในการหาผู้ประกอบการเข้ามาดำเนินการท่าเทียบเรือเพื่อสามารถเปิดดำเนินการได้เร็วที่สุด และดำเนินการขุดร่องน้ำบริเวณหน้าท่าเทียบเรือให้มีความลึกเพิ่มขึ้น 1.2) สำรวจความต้องการใช้ท่าเทียบเรือ และให้ทำข้อตกลงระหว่างกรมเจ้าท่าและผู้ประกอบการบริหารท่าเทียบเรือ (MOU) เพื่อให้เกิดความชัดเจนในการบริหารจัดการ 1.3) กำหนดหลักเกณฑ์ในการคัดเลือกบริษัทผู้รับเหมาในการก่อสร้างอาคารประกอบของท่าเทียบเรือที่เหมาะสม

 2) ให้กรมทางหลวงและกรมทางหลวงชนบท เร่งรัดการก่อสร้างเส้นทางเชื่อมโยงระหว่างท่าเทียบเรือเอนกประสงค์คลองใหญ่และด่านศุลกากรคลองใหญ่กับประเทศกัมพูชา

  **(11) การบริหารจัดการท่าเทียบเรือเฟอร์รี่ และมาตรการดูแลความปลอดภัยให้กับประชาชน ณ ท่าเทียบเรือเฟอร์รี่เกาะช้าง (ฝั่งแหลมงอบ)** ข้อสั่งการ : ให้กรมเจ้าท่าดูแลความพร้อมของเรือเฟอร์รี่ให้อยู่ในสภาพดีและมีความปลอดภัย

  **(12) ตรวจเยี่ยมท่าเรือแหลมฉบังและท่าอากาศยานอู่ตะเภา** ข้อสั่งการ : 1) ให้ท่าเรือแหลมฉบัง ดำเนินการดังนี้ 1.1) จัดทำรายละเอียดตัวชี้วัดและเป้าหมายการพัฒนา โดยเปรียบเทียบกับประเทศที่สำคัญในภูมิภาค 1.2) ศึกษาและจัดทำแนวทางการพัฒนาท่าเรือที่เป็นมิตรกับสิ่งแวดล้อม 2) ให้การท่าเรือ

แห่งประเทศไทย (กทท.) พิจารณาแนวทางการให้การสนับสนุนในการจัดสรรผู้ปฏิบัติงานด้านกฎหมายให้แก่ท่าเรือแหลมฉบังให้มีจำนวนที่เหมาะสมและเพียงพอ

 **(13) แนวทางการพัฒนาท่าเทียบเรือ และการดำเนินงานของระบบการควบคุมจราจรและความปลอดภัยทางทะเล (Vessel Traffic System: VTS) ณ สำนักงานควบคุมการจราจรและความปลอดภัยทางทะเล เขตท่าเรือศรีราชา** ข้อสั่งการ : ให้กรมเจ้าท่า ดำเนินการดังนี้ 1) หารือกับบริษัท ปตท. จำกัด (มหาชน) เกี่ยวกับการนำแท่นขุดเจาะน้ำมันที่กำลังจะรื้อถอนมาใช้ประโยชน์ในการติดตั้งอุปกรณ์ตรวจจับเรือ 2) สำรวจพื้นที่คลองธรรมชาติในจังหวัดประจวบคีรีขันธ์หรือพื้นที่อื่นๆ ที่ใช้สัญจรระหว่างฝั่งอ่าวไทยและฝั่งอันดามันในอดีต เพื่อพัฒนาเป็นเส้นทางขนส่งสินค้าทางน้ำที่จะสามารถย่นระยะทางและเวลาการขนส่ง

 **(14) การดำเนินงานและปัญหาการใช้ท่าเทียบเรือเพื่อการขนส่งทางน้ำไปยังเกาะสีชัง ณ ท่าเทียบเรือจรินทร์ (ฝั่งศรีราชา)** ข้อสั่งการ : ให้กรมเจ้าท่า ดำเนินการดังนี้ 1) พิจารณาความเหมาะสมในการจัดการพื้นที่ท่าเรือศรีราชาทั้งหมด โดยกำหนดขอบเขตพื้นที่การเดินเรือสินค้าและเขตอุตสาหกรรม เพื่อรักษาสภาพแวดล้อมทางทะเล 2) จัดระเบียบจุดจอดรถสาธารณะบริเวณท่าเทียบเรือจรินทร์ให้เป็นไปอย่างเรียบร้อย 3) ดูแลเรื่องความปลอดภัยแก่ผู้โดยสารในการขึ้นลงเรือบริเวณท่าเทียบเรือ

  **(15) ตรวจเยี่ยมฟังบรรยายสรุปการปฏิบัติงานของหน่วยงานในสังกัดในพื้นที่**

**ภาคตะวันออก** ข้อสั่งการ :1) ให้กรมทางหลวง ดำเนินการดังนี้ 1.1) เร่งรัดขยายช่องจราจร ทางหลวงหมายเลข 3193 โครงการชายแดนไทย/กัมพูชา (บ้านผักกาด) - ชายแดนไทย/กัมพูชา (บ้านแหลม) ระยะทาง 9.515 กม. และทางหลวงหมายเลข 3249 ตอนเขาไร่ยา - เขาคิชกูฏ ระยะทาง 9 กม. เป็น 4 ช่องจราจร โดยขอให้ตั้งงบประมาณปี 25621.2) เจรจากับสำนักงบประมาณ ในการจัดสรรงบประมาณจากโครงการอื่นมาดำเนินการขยายช่องจราจรทางหลวงหมายเลข 317 ช่วงจันทบุรี - สระแก้ว ตอน อ.โป่งน้ำร้อน - อ.สอยดาวและช่วงจันทบุรี - สระแก้ว ตอน อ.สอยดาว - บ.เขาแหลม ในส่วนที่ยังขาดอยู่ให้แล้วเสร็จเป็น 4 ช่องจราจร 1.3) พิจารณาความจำเป็นและความเหมาะสมในการทำเกาะกลางถนนแบบเกาะยก แทนการตีเส้นแบ่ง (เกาะสี) บนทางหลวงหมายเลข 3 ช่วง กม. 4+407 ระยะทาง 7 กม. บริเวณจุดเสี่ยงอันตราย และดำเนินการปรับปรุงผิวจราจรที่ชำรุด 1.4) พิจารณาการศึกษาออกแบบเส้นทางตัดใหม่จากแยก 3259 - จุดผ่อนปรนบ้านเขาดิน อ.คลองหาด จ.สระแก้ว1.5) ปรับปรุงทางหลวงหมายเลข 3148 ช่วงตราด-แหลมงอบ ซึ่งปัจจุบันเป็นมาตรฐานทางแบบ 7/9หากไม่ได้ดำเนินการขยายเป็น 4 ช่องจราจร ให้ปรับเป็นมาตรฐานทางแบบ 7/12 1.6) พิจารณาขยายช่องจราจรทางหลวงหมายเลข 3079 (ปราจีนบุรี-ศรีมหาโพธิ์) เป็น 4 ช่องจราจร ระยะทาง 17 กม. เพื่อสนับสนุนนิคมอุตสาหกรรมศรีมหาโพธิ์ และการขยายช่องจราจรเส้นทาง ทล. 3481 (คลองหลวงแพ่ง-ปราจีนบุรี) 1.7) ศึกษาความเหมาะสมในการขยายช่องการจราจรทางหลวงหมายเลข 3259 เป็น 4 ช่องจราจร 1.8) พิจารณาศึกษาออกแบบเส้นทางใหม่เชื่อมต่อทางหลวงหมายเลข 3259 ไปยังทางหลวงหมายเลข 3479

 2) ให้กรมทางหลวงชนบทดำเนินโครงการก่อสร้างทางเลี่ยงเมืองตราดตามแผนต่อไป และพิจารณาปรับแบบให้รถบรรทุกใช้งานได้

 3) ให้การรถไฟแห่งประเทศไทย วางแผนการพัฒนาทางรถไฟสายรอง (Spur line) เพื่อเชื่อมโยงไปยังนิคมอุตสาหกรรมที่สำคัญในพื้นที่ภาคตะวันออก

 4) ให้กรมเจ้าท่าศึกษาการขุดลอกปากแม่น้ำบางปะกงที่ตื้นเขินให้รอบคอบ เพื่อป้องกันความเสียหายที่อาจจะเกิดขึ้นได้ และออกแบบให้เหมาะสม สอดคล้องกับสภาพแวดล้อมและการใช้งานในปัจจุบัน

 5) ให้กรมการขนส่งทางบก ดำเนินการดังนี้ 5.1) ประสานขอข้อมูลการเดินรถระหว่างประเทศไทย-กัมพูชา ของบริษัท ขนส่ง จำกัด ในเรื่องปริมาณการเดินรถ จำนวนผู้โดยสาร และผลประกอบการกำไร-ขาดทุน 5.2) เร่งรัดขยายความตกลงตามบันทึกความเข้าใจว่าด้วยการแลกเปลี่ยนสิทธิการจราจรระหว่างประเทศที่จุดผ่านแดน โดยเฉพาะจุดผ่านแดนบ้านผักกาด จ.จันทบุรี

  **(16) โครงการก่อสร้างทางหลวงหมายเลข 304 สาย อำเภอกบินทร์บุรี – อำเภอปักธงชัย(ทางเชื่อมผืนป่า) จังหวัดปราจีนบุรี** ข้อสั่งการ : ให้กรมทางหลวง ดำเนินการดังนี้ 1) พิจารณาการขอติดตั้งไฟจราจรบริเวณถนนหน้านิคมฯ โดยคำนึงถึงการกำหนดระยะเวลาของสัญญาณไฟของถนนสายหลักเป็นสำคัญสำหรับการดำเนินการติดตั้งให้หารือกับนิคมโรจนะ ว่าจะให้นิคมฯ ดำเนินการเอง หรือนิคมฯ จะโอนงบประมาณมาให้ ทล. ดำเนินการ 2) เร่งรัดพิจารณาการก่อสร้างจุดกลับรถเกือกม้าบนถนน ทล. 304 บริเวณหน้านิคมอุตสาหกรรมบ้านโคก 3) ให้ดูแลพื้นที่เขตทางถนนไม่ให้มีการล่วงล้ำพื้นที่เขตทาง โดยใช้มาตรการการเตือนและระเบียบกฎหมายการจัดเขตทางหลวง 4) ให้ความสำคัญกับระบบรักษาความปลอดภัย ระบบจัดการภายในอุโมงค์ทางเชื่อมผืนป่า โดยให้สำนักอำนวยความปลอดภัย กรมทางหลวงช่วยตรวจสอบและให้คำแนะนำผู้ก่อสร้างและวางระบบ 5) จัดให้มีหน่วยกู้ภัย rescue team เพื่อช่วยเหลือในกรณีที่มีรถเกิดอุบัติเหตุภายในอุโมงค์โดยพิจารณาใช้แนวทางเดียวกับ rescue team ที่มอเตอร์เวย์กรุงเทพ – ชลบุรี 6) ให้มีการถ่ายทอดเทคโนโลยีในการดูแลระบบความปลอดภัย และการบำรุงรักษาต่างๆ จากผู้รับจ้างก่อสร้างระบบไปยังบุคลากรที่จะดูแลโครงการต่อหลังจากที่การก่อสร้างและติดตั้งระบบแล้วเสร็จ7) ให้กรมทางหลวงศึกษากรณีเกิดอุบัติเหตุภายในอุโมงค์จากกรณีศึกษาต่าง ๆเพื่อเตรียมมาตรการป้องกันอุบัติเหตุ 8) ให้กรมทางหลวงทำวิดีโอและภาพนิ่งเกี่ยวกับขั้นตอนการดำเนินการก่อสร้างอุโมงค์ ความก้าวหน้าโครงการ เพื่อเป็นแนวทางในการศึกษาการก่อสร้างอุโมงค์และเป็นองค์ความรู้ในการก่อสร้างงานอุโมงค์ต่อไป

 **(17) โครงการก่อสร้างทางหลวงหมายเลข 304 สายมีนบุรี – ฉะเชิงเทรา ตอน 2** ข้อสั่งการ : ให้กรมทางหลวง ดำเนินการดังนี้ 1) พิจารณาการทำสะพานข้ามแยก โดยออกแบบให้ข้ามแยกหลายแยกต่อเนื่องกัน 2) พิจารณาใช้ยางพาราในการทำพื้นถนนเพิ่ม 3) ติดตั้งป้ายสะท้อนแสง ไฟส่องทาง ป้ายบอกทิศทาง ไฟกะพริบให้มีจำนวนมากยิ่งขึ้น ตลอดช่วงที่มีการก่อสร้างโครงการ และตรวจสอบตั้งแต่ขั้นตอนการออกแบบ การก่อสร้างและหลังการก่อสร้างแล้วเสร็จ 4) การทำทางเบี่ยงชั่วคราวอย่าให้เป็นหลุมเป็นบ่อเพื่อสร้างความสะดวกให้กับประชาชนผู้ใช้เส้นทาง 5) เร่งดำเนินการขยายหมายเลข 3481 คลองหลวงแพ่ง - ปราจีนบุรี ให้เป็น 4 ช่องทาง 6) ในการออกแบบเส้นทางเชื่อมจากสุวรรณภูมิมาที่ฉะเชิงเทรา (มอเตอร์เวย์กรุงเทพ – ชลบุรี มาที่ ทล. 304) ที่ติดประเด็นปัญหา การทักท้วงของประชาชนในพื้นที่ ขอให้พิจารณาออกแบบเส้นทางโดยเลี่ยงการใช้เส้นทางดังกล่าว

 **2.2 พัฒนาภาคตะวันออกให้เป็นแหล่งผลิตอาหารที่มีคุณภาพและได้มาตรฐานสากล**

 **(1) ติดตามสถานการณ์การนำเข้าข้าวโพดเลี้ยงสัตว์และการค้าชายแดนณ ด่านบ้านแหลม ตำบลเทพนิมิต อำเภอโป่งน้ำร้อน จังหวัดจันทบุรี** ข้อสั่งการ : 1) มอบกรมการค้าต่างประเทศร่วมกับหน่วยงานที่เกี่ยวข้อง ได้แก่ กรมการค้าภายใน องค์การคลังสินค้า กรมปศุสัตว์ กรมวิชาการเกษตร และกรมศุลกากร กำหนดแนวทางการบริหารจัดการการนำเข้าข้าวโพดเลี้ยงสัตว์จากประเทศเพื่อนบ้านให้มีคุณภาพตรงตามมาตรฐานตรงตามข้อกำหนดของประเทศผู้นำเข้าสินค้าปศุสัตว์จากไทย 2) มอบกรมเจรจาการค้าระหว่างประเทศประสานงานเชิญหน่วยงานกัมพูชาที่เกี่ยวข้องหารือเพื่อจัดระเบียบการนำเข้า/ส่งออก 3) มอบกรมการค้าภายในทบทวนปัญหาในเรื่องการขนย้ายข้าวโพดเลี้ยงสัตว์ข้ามแดน 4) มอบสำนักงานพาณิชย์จังหวัดจันทบุรีรวบรวมปัญหาด้านแรงงานซึ่งเป็นอุปสรรคสำคัญต่อการขยายการค้าชายแดนระหว่างไทยกับกัมพูชา

  **(2) การควบคุมแมลงวันผลไม้โดยเทคนิคการใช้แมลงที่เป็นหมันสำหรับพื้นที่ผลิตผลไม้ส่งออก** ข้อสั่งการ : ให้สถาบันเทคโนโลยีนิวเคลียร์แห่งชาติ (องค์การมหาชน) จัดทำโครงการฯ โดยให้ขยายพื้นที่การดำเนินงานให้ครอบคลุมทั่วประเทศ

  **(3) การถ่ายทอดเทคโนโลยีการแปรรูปผลไม้ภาคตะวันออกเพื่อยกระดับคุณภาพผลิตภัณฑ์** ข้อสั่งการ : ให้สถาบันวิจัยวิทยาศาสตร์และเทคโนโลยีแห่งประเทศไทย (วว.) ร่วมมือกับกระทรวงพาณิชย์ในการหาช่องทางการตลาดให้กับกลุ่มแปรรูปผลไม้บ้านปากคลอง ตำบลคมบาง อำเภอเมือง จังหวัดจันทบุรี

  **(4) ตรวจเยี่ยมกลุ่มวิสาหกิจชุมชนผู้ผลิตผักแปลงใหญ่ปลอดภัยสูง หมู่ที่ 1 ตำบลหนองยาว อำเภอพนมสารคาม จังหวัดฉะเชิงเทรา** ข้อสั่งการ : 1) ให้กรมพัฒนาที่ดิน และกรมชลประทานจัดหาแหล่งน้ำ โดยสนับสนุนการขุดบ่อจิ๋ว และขุดลอกแหล่งน้ำ 2) ให้ธนาคารเพื่อการเกษตรและสหกรณ์การเกษตรพากลุ่มวิสาหกิจชุมชนฯ ไปศึกษาดูงานโรงคัดแยกต้นแบบ และร่วมกับเกษตรจังหวัดฉะเชิงเทรา ดูแลการจัดทำแผนธุรกิจของกลุ่มฯ ในเรื่องเงินทุนหมุนเวียน โดยผ่านนโยบายเกษตรแบบแปลงใหญ่ 3) ให้เกษตรอำเภอพนมสารคามประสานไปยังกระทรวงทรัพยากรน้ำในเรื่องการขุดบ่อบาดาล

  **(5) ตรวจเยี่ยมกลุ่มวิสาหกิจชุมชนเห็ดและผักปลอดสารพิษบ้านหนองหว้า ตำบลบ้านซ่อง อำเภอพนมสารคาม จังหวัดฉะเชิงเทรา** ข้อสั่งการ : ให้ธนาคารเพื่อการเกษตรและสหกรณ์การเกษตรร่วมกับเกษตรจังหวัดฉะเชิงเทราดูแลการจัดทำแผนธุรกิจของกลุ่มฯ ในเรื่องเงินทุนหมุนเวียน โดยผ่านนโยบายเกษตรแบบแปลงใหญ่

 **(6) ตรวจเยี่ยมสหกรณ์ชมรมชาวสวนมะม่วงจังหวัดฉะเชิงเทรา ตำบลเขาหินซ้อน อำเภอพนมสารคาม จังหวัดฉะเชิงเทรา** ข้อสั่งการ : 1) ให้กระทรวงเกษตรและสหกรณ์ และกระทรวงพาณิชย์ ดำเนินการประสานงานและติดต่อให้ตลาดที่มีกำลังซื้อสูง (Modern Trade) เข้ามารับซื้อผลผลิตจากเกษตรกรและสถาบันเกษตรกรโดยตรง ซึ่งจะเป็นประโยชน์ต่อธุรกิจการรวบรวมและจำหน่ายผลผลิตของสหกรณ์มากยิ่งขึ้น 2) ให้กรมวิชาการเกษตร ตรวจสอบและหามาตรการป้องกันไม่ให้มีการส่งออกมะม่วงอ่อนที่จะส่งผลกระทบต่อตลาดส่งออกมะม่วง

 **(7) โครงการพัฒนาลุ่มน้ำคลองวังโตนด** ข้อสั่งการ :1) ให้กรมพัฒนาที่ดิน กรมชลประทาน และสำนักงานการปฏิรูปที่ดินเพื่อเกษตรกรรม ดำเนินการประชาสัมพันธ์และถ่ายทอดความรู้ให้กับเกษตรกรนอกเขตชลประทานในการสร้างแหล่งเก็บกักน้ำในพื้นที่เกษตรกรรมของตนเอง 2) ให้กระทรวงเกษตรและสหกรณ์ร่วมกับกระทรวงอื่นๆ จัดกิจกรรมวันดินโลก ในวันที่ 5 ธันวาคม 2561

  **(8) โครงการอ่างเก็บน้ำห้วยสะตอ** ข้อสั่งการ :1) ให้กรมชลประทานเร่งรัดเสนอ EIA ของอ่างเก็บน้ำห้วยสะตอ ภายในเดือนกุมภาพันธ์ 2561 2) ให้ชลประทานจังหวัดตราด เตรียมความพร้อมและส่งเรื่องการสร้างอ่างเก็บน้ำคลองแอ่ง เพื่อขอพิจารณางบประมาณ 980 ล้านบาทต่อไป 3) ให้สำนักปฏิรูปที่ดินเพื่อเกษตรกรรม ตรวจสอบและดำเนินการให้การส่งมอบพื้นที่ก่อสร้างอ่างเก็บน้ำคลองแอ่ง 4) ให้ที่ปรึกษา รมช. (นายธีระ วงษ์เจริญ) ติดตามเรื่องประชาชนยื่นข้อเสนอ ดังนี้ 4.1) กลุ่มสภาองค์กรชุมชน ต.หนองบอน ยื่นขอให้เพิ่มการใช้ประโยชน์ที่ดิน สปก. 4.2) การขอยกเลิกสัมปทานป่าไม้ที่หมดสัญญา ตำบลห้วยแร้ง อำเภอเมือง จังหวัดตราด ตามที่รองผู้ว่าราชการจังหวัดตราดเสนอข้อคิดเห็น

  **(9) โครงการอ่างเก็บน้ำคลองตาพลาย** ข้อสั่งการ : 1) ให้กรมชลประทานทำหนังสือถึงกรมอุทยานแหล่งชาติสัตว์ป่าและพันธุ์พืช ขอใช้พื้นที่ในการสร้างอ่างเก็บน้ำคลองตาพลาย 2) ให้ชลประทานจังหวัดบูรณาการร่วมกับนายอำเภอเปิดโอกาสให้ประชาชนแจ้งความประสงค์ ขอรับการออกแบบแหล่งน้ำในพื้นที่เกษตรกร และบูรณาการสนับสนุนส่งเสริมการสร้างแหล่งน้ำในไร่นาของเกษตรกร 3) ให้กรมชลประทานเปิดหลักสูตรฝึกอบรมเรื่องช่างชลประทานแก่เกษตรกร

 **(10) ตรวจเยี่ยมหน่วยปฏิบัติการฝนหลวงสนามบินท่าใหม่** ข้อสั่งการ : ให้กรมฝนหลวง ดำเนินการดังนี้ 1) เขียนโครงการปรับปรุงสนามบินท่าใหม่เพื่อนำเสนอในประชุมคณะรัฐมนตรี 2) จัดทำคลิปวิดีโอที่แสดงให้เห็นถึงความจำเป็นในการปรับปรุงสนามบินท่าใหม่

  **(11) การตรวจเยี่ยมการปฏิบัติราชการในพื้นที่ : การพัฒนาระบบข้อมูลเพื่อประโยชน์ในการบริหาร และการพัฒนาเนื้อหาดิจิทัลเพื่อส่งเสริมภาพลักษณ์การท่องเที่ยว** ข้อสั่งการ : 1) ให้สำนักงานสถิติแห่งชาติพัฒนาระบบข้อมูลเพื่อประโยชน์ในการบริหาร 2) ให้สำนักงานส่งเสริมเศรษฐกิจดิจิทัลเป็นหน่วยงานหลักในการบูรณาการการเชื่อมต่อแอพพลิเคชั่นทางด้านการท่องเที่ยวจัดทำแผนการประชาสัมพันธ์ร่วมกับหน่วยงานที่เกี่ยวข้อง และจัดทำ Open data เพื่อให้เกิดการพัฒนาโมบายแอพพลิเคชั่นด้านการท่องเที่ยว

 **(12) ระบบงานร้านค้าดิจิทัลชุมชน (Point of Sale: PoS) ทำการไปรษณีย์อนุญาตเอกชนขลุง 105 และร้านค้าธงฟ้าประชารัฐ อำเภอขลุง จังหวัดจันทบุรี** ข้อสั่งการ : ให้บริษัทไปรษณีย์ไทย จำกัด ดำเนินการดังนี้ 1)ร่วมมือกับกระทรวงพาณิชย์ ในการขยายผลไปที่ร้านค้าประชารัฐรักสามัคคีที่มีอยู่ให้ครอบคลุม ทั่วทุกหมู่บ้านในประเทศไทย 2) ร่วมกับกระทรวงอุตสาหกรรมสร้างมาตรฐานให้กับตัวสินค้าชุมชน 3) ร่วมกับกระทรวงการคลัง โดยขออนุญาตให้ธนาคารกรุงไทยเปิดให้มีการเชื่อมต่อระหว่างระบบเครื่อง EDC (Electronic Data Capture) กับระบบ POS ของร้านค้าชุมชน และประสานกับธนาคารออมสินช่วยผลักดันให้กองทุนหมู่บ้านเข้าสูระบบ POS 4) สร้างการประชาสัมพันธ์ข้อมูลสินค้าการพัฒนาบรรจุภัณฑ์สินค้าชุมชน และสร้างสัญลักษณ์ให้มีความเป็นเอกลักษณ์ 5) ร่วมมือกับกระทรวงอุตสาหกรรม กระทรวงวิทยาศาสตร์และเทคโนโลยีศึกษาความเป็นไปได้ในการแปรรูปสินค้าเกษตรเพื่อเก็บรักษาคุณภาพและเพิ่มมูลค่า 6) เร่งพัฒนาระบบการขนส่งสินค้าที่อาจจะเกิดการเน่าเสียง่าย

 **(13) การขยายโครงข่ายอินเทอร์เน็ตความเร็วสูงให้ครอบคลุมทั่วประเทศ เพื่อสนับสนุนการพัฒนาเศรษฐกิจภายในประเทศ (เน็ตประชารัฐ)** ข้อสั่งการ : ให้กระทรวงดิจิทัลเพื่อเศรษฐกิจและสังคมดำเนินการ ดังนี้ 1) สร้างเครือข่ายการถ่ายทอดความรู้ให้กับชุมชนผ่านกระทรวงมหาดไทย 2) ต่อยอดหมู่บ้านเน็ตประชารัฐที่มีผลผลิตทางการเกษตรหรือผลิตภัณฑ์ ให้มีความรู้และทักษะในการเป็นผู้ประกอบการเบื้องต้น และสามารถทำการค้าขายออนไลน์ได้ โดยใช้กลไกร้านค้าดิจิทัลชุมชนของ บริษัทไปรษณีย์ไทย จำกัด 3) ให้มีการทำงานร่วมกันแบบบูรณาการระหว่างภาครัฐ ภาคเอกชน และภาคประชาชน 4) ติดตามประเมินผลผู้ที่ผ่านการฝึกอบรมให้สามารถนำความรู้ไปใช้ประโยชน์และถ่ายทอดความรู้ให้แก่ชุมชน ได้จริง 5) ควรเร่งรัดจัดทำหลักเกณฑ์ Open Access Network 6) ร่วมมือกับหน่วยงานที่เกี่ยวข้องดำเนินการเรื่องความมั่นคง ความปลอดภัยทางไซเบอร์

 **(14) ลงพื้นที่ตรวจเยี่ยมโครงการหมู่บ้านอุตสาหกรรมสร้างสรรค์ (CIV) วิสาหกิจชุมชนเกษตรเพื่อสุขภาพบ้านปัถวี อ.มะขาม จ.จันทบุรี** ข้อสั่งการ:ให้หน่วยงานในพื้นที่ร่วมกันสนับสนุนผลิตภัณฑ์ของชุมชน และนำมาใช้ในสถานที่ท่องเที่ยวในพื้นที่

 **(15) ประชุมหารือกับหัวหน้าส่วนราชการและภาคเอกชนในพื้นที่ภาคตะวันออก** ข้อสั่งการ : 1) ให้ปลัดกระทรวงอุตสาหกรรม ประสานกระทรวงมหาดไทย ดำเนินการแก้ไขปัญหาเรื่องผังเมือง 2) ให้กรมโรงงานอุตสาหกรรมดำเนินการแก้ไขปัญหาการออกใบอนุญาตประกอบกิจการโรงงาน (ร.ง.4) 3) ให้กระทรวงอุตสาหกรรมเสนอโครงการพัฒนาระเบียงผลไม้ตะวันออกต่อคณะรัฐมนตรีเพื่อการแก้ไขปัญหาผลไม้ของภาคตะวันออกอย่างครบวงจร 4) ให้ศูนย์ส่งเสริมอุตสาหกรรมภาค 9 กรมส่งเสริมอุตสาหกรรมประสานหน่วยงานในพื้นที่ทั้งภาครัฐและเอกชนจัดทำแผนยุทธศาสตร์การจัดตั้งศูนย์อัญมณีภาคตะวันออก และอุตสาหกรรมแปรรูปเกษตรให้ได้มาตรฐาน 5) ให้ธนาคารพัฒนาวิสาหกิจขนาดกลางและขนาดย่อมแก้ไขปัญหาการปล่อยสินเชื่อกองทุนพัฒนาเอสเอ็มอีล่าช้า 6) ให้สำนักงานเพื่อการพัฒนาระเบียงเศรษฐกิจพิเศษภาคตะวันออก ประชุมหารือกับหน่วยงานที่เกี่ยวข้อง ทั้งหน่วยงานที่เกี่ยวข้อง เพื่อจัดทำแผนยุทธศาสตร์การพัฒนาในภาพรวมของพื้นที่ภาคตะวันออกให้ครบวงจร และเสนอต่อคณะกรรมการนโยบายในพื้นที่ EEC พิจารณาต่อไป

 **(16) เยี่ยมชมโรงงาน และหารือกับผู้บริหาร บริษัท สยามโปรฟรุตส์ จำกัด** ข้อสั่งการ: ให้หน่วยงานในพื้นที่ร่วมกันสนับสนุนผลิตภัณฑ์ของชุมชน

 **2.3 ปรับปรุงมาตรฐานสินค้าและธุรกิจบริการด้านการท่องเที่ยว**

 **(1) ตรวจเยี่ยมการดำเนินงานโครงการตลาดประชารัฐ ตลาดวัฒนธรรม ถนนสายวัฒนธรรม และพิพิธภัณฑสถานแห่งชาติพาณิชย์นาวีจังหวัดจันทบุรี** ข้อสั่งการ: 1) ให้กรมส่งเสริมวัฒนธรรมและสำนักงานวัฒนธรรมจังหวัด ร่วมกับจังหวัดและหน่วยงานที่เกี่ยวข้องดำเนินงานโครงการที่ผ่านมา 2) ให้การท่องเที่ยวแห่งประเทศไทย กรมประชาสัมพันธ์และจังหวัด นำข้อมูลที่เกี่ยวข้องกับโครงการ ไปใช้ในการประชาสัมพันธ์ให้แก่นักท่องเที่ยวทั้งชาวไทยและชาวต่างชาติ 3) ให้กรมศิลปากรปรับปรุงการจัดแสดงภายในพิพิธภัณฑสถานแห่งชาติพาณิชย์นาวีให้ทันสมัยเพื่อยกระดับให้เป็นอุทยานประวัติศาสตร์และศูนย์การเรียนรู้ทางวัฒนธรรมในระดับนานาชาติ

 **(2) ตรวจเยี่ยมประชาชนในจังหวัดจันทบุรีและตราด** ข้อสั่งการ: 1) ให้ชุมชนเน้นการบริหารจัดการแหล่งท่องเที่ยวที่ “สะอาด และปลอดภัย”2) ให้หน่วยงานที่เกี่ยวข้อง ประชาสัมพันธ์ที่พักในชุมชนที่ได้รับมาตรฐานจากกรมการท่องเที่ยว

 **(3) ตรวจเยี่ยมจุดชมวิวเนินนางพญา สายทาง จบ.5050 ถนนเฉลิมบูรพาชลทิต ช่วง กม. ที่ 3+000** ข้อสั่งการ : ให้กรมทางหลวงชนบท ดำเนินการดังนี้ 1) ปรับปรุงภูมิทัศน์โดยรอบบริเวณจุดชมวิวเนินนางพญา ให้มีความสวยงาม และจัดระเบียบร้านค้าไม่ให้มีการรุกล้ำเขตทาง และขอความร่วมมือกับร้านค้า ให้มีการออกแบบร้านให้มีความกลมกลืนกับภูมิทัศน์ 2) พิจารณาการจัดพื้นที่จอดรถ รวมถึงห้องสุขา เพื่ออำนวยความสะดวกให้กับนักท่องเที่ยว 3) ตีเส้นถนนให้มีความชัดเจน ดูแลถนนให้มีความสะอาดและไม่เป็นหลุมบ่อ ติดตั้งไฟฟ้าแสงสว่างและกล้องวงจรปิดในบริเวณพื้นที่ 4) จัดทำหนังสือแนะนำการท่องเที่ยวของถนนเฉลิมบูรพาชลทิต 99.9 กม. ให้มีกราฟฟิกสวยงาม มีการเล่าเรื่องราวสถานที่ท่องเที่ยว 5) จัดทำจุด Checkin และ QR Code และร่วมมือกับท้องถิ่นในการประชาสัมพันธ์การท่องเที่ยว 6) จัดระเบียบพื้นที่หมวดบำรุงทางหลวงชนบทเฉลิมบูรพาชลทิต สำนักงานทางหลวงชนบท ที่ 3 (ชลบุรี) เพื่อเป็นศูนย์บริการประชาชน ในช่วงเทศกาลสงกรานต์ พร้อมทั้งจัดตั้งจุดสรงน้ำพระพุทธรูปและประชาสัมพันธ์ให้ประชาชนทราบล่วงหน้า และให้กรมทางหลวงมาตั้งจุดบริการประชาชน ในพื้นที่ดังกล่าวร่วมกับกรมทางหลวงชนบท

  **2.4 พัฒนาพื้นที่เศรษฐกิจชายแดนให้เป็นประตูเศรษฐกิจเชื่อมโยงกับประเทศเพื่อนบ้านให้เจริญเติบโตอย่างยั่งยืน**

 **(1) ตรวจราชการในพื้นที่หน่วยเฉพาะกิจนาวิกโยธิน 182 จุดผ่านแดนถาวรบ้านหาดเล็ก อำเภอคลองใหญ่ จังหวัดตราด และ (2) ชุดควบคุมทหารพรานที่ 4 จุดผ่านแดนถาวรบ้านผักกาด อำเภอโป่งน้ำร้อน จังหวัดจันทบุรี** ข้อสั่งการ : 1) ให้หน่วยทหารภายใต้กำกับดูแลกองบัญชาการป้องกันชายแดนจันทบุรีและตราด การดำเนินงานสนับสนุนโครงการ “ไทยนิยม ยั่งยืน” 2) สร้างความร่วมมือกับประเทศเพื่อนบ้าน เพื่อป้องกันการแพร่กระจายของยาเสพติดเข้าสู่พื้นที่ตอนในของประเทศ และการมีส่วนร่วมของภาคประชาชนและขยายผลให้ครอบคลุมทุกพื้นที่ตามแนวชายแดนที่รับผิดชอบ ซึ่งอาจมีการฝึกอบรมประชาชนในพื้นที่เพื่อป้องกันการแพร่กระจายของยาเสพติดและการนำเข้าสินค้าข้ามแดน 3) จัดเตรียมกำลังพลและเครื่องมือให้พร้อมในการแก้ไขปัญหาอยู่ตลอดเวลา 4) สนับสนุนการพัฒนาพื้นที่เศรษฐกิจชายแดน ภายใต้กรอบการปฏิบัติงานด้านความมั่นคง 5) ใช้กลไกในระดับพื้นที่ และระดับภูมิภาคในการเจรจาแก้ไขปัญหาความไม่ชัดเจนของเส้นเขตแดนโดยสันติ

 **(2) โครงการก่อสร้างหลวงเชื่อมโยงจุดผ่านแดนสายบ้านหนองเอี่ยน-สตึงบท** ข้อสั่งการ : ให้กรมทางหลวงเร่งรัดดำเนินการตามกระบวนการของพระราชกฤษฎีกาเวนคืนที่ดินฯ ให้สามารถส่งมอบพื้นที่ที่เหลืออีกจำนวน 25 แปลง เพื่อไม่ให้เกิดความล่าช้า ซึ่งมีกำหนดแล้วเสร็จสิ้นสุดสัญญาในเดือนกันยายน 2561

 **(3) โครงการก่อสร้างถนนสายแยกและโครงการก่อสร้างทางต่างระดับบนถนนสายแยก ทล. 33 – ด่านผ่านแดนบ้านคลองลึก อำเภออรัญประเทศ จังหวัดสระแก้ว** ข้อสั่งการ : ให้กรมทางหลวงชนบทพิจารณาเพิ่มเติมไฟฟ้าแสงสว่างให้ครอบคลุมตลอดเส้นทางของโครงการ

  **(4) การตรวจเยี่ยมด่านชายแดน บ้านผักกาด** ข้อสั่งการ : ให้กรมทางหลวงชนบทประสานงานกับท้องถิ่นเพื่อปรับปรุงและขยายช่องทางจราจร รวมถึงการแก้ไขปัญหาทางโค้งแคบและต้นไม้ที่กีดขวางทางจราจรบริเวณถนนทางเข้าด่านบ้านผักกาด

  **(5) การตรวจเยี่ยมด่านชายแดน บ้านแหลม** ข้อสั่งการ : ให้กรมทางหลวงชนบท ประสานกับท้องถิ่น ดำเนินการดังนี้ 1) พิจารณาการขยายเส้นทางเข้าออกบริเวณด่านชายแดนบ้านแหลม 2) ขอพื้นที่บริเวณด่านเพื่อก่อสร้างเส้นทางบายพาสและจุดจอดรถ เพื่อให้มีพื้นที่แยกระหว่างรถขนส่งสินค้าและรถขนส่งผู้โดยสาร

 **(6) การตรวจเยี่ยมเส้นทาง ทล. 3193 สายแยกทางหลวงหมายเลข 317 (โป่งน้ำร้อน) –ชายแดนไทย/กัมพูชา (บ.แหลม) และโครงการทางหลวงหมายเลข 3193 สายอำเภอสอยดาว-ด่านชายแดนบ้านแหลม** ข้อสั่งการ : ให้กรมทางหลวง ดำเนินการดังนี้ 1) พิจารณาการทำเกาะกลางถนนเป็นลักษณะเกาะยกระดับจากพื้นถนนมากกว่าที่จะเป็นการตีเส้นแบ่ง (เกาะสี) โดยอาจจะพิจารณาทำเกาะยกเป็นช่วงๆ โดยเฉพาะช่วงทางแยกที่อาจจะเกิดอุบัติเหตุได้ง่าย 2) ดำเนินการตามมาตรการความปลอดภัยให้ครอบคลุมเรื่องการตีเส้นแบ่งทิศทางการจราจรเส้นขอบถนนให้ชัดเจน การติดป้ายสะท้อนแสง ระบบไฟส่องสว่าง 3) ให้ดำเนินการก่อสร้างสะพานโดยให้พื้นผิวทางมีความต่อเนื่องมิให้เกิดการสะดุดบริเวณคอสะพาน

 **(7) ตรวจความคืบหน้าการดำเนินงานโครงการก่อสร้างทางหลวงหมายเลข 3193 สายแยกทางหลวงหมายเลข 317 (โป่งน้ำร้อน) – ชายแดนไทย/กัมพูชา (บ้านแหลม)** ข้อสั่งการ : 1) การสร้างเกาะกลางถนนให้วางแผนและออกแบบเป็นเกาะยกระดับจากพื้นถนนบางส่วน โดยให้ประสานการทำงานร่วมกับท้องถิ่น เพื่อตกแต่งทัศนียภาพบริเวณเกาะกลางถนนให้สวยงาม 2) ติดตั้งป้ายเตือนความปลอดภัยในพื้นที่ที่อยู่ระหว่างการก่อสร้าง โดยเปิดให้ใช้งานสัญจรได้เมื่อก่อสร้างแล้วเสร็จทั้งโครงการ เร่งดำเนินการตีเส้นจราจรให้แล้วเสร็จก่อนช่วงเทศกาลสงกรานต์ 2561

 **2.5 แก้ไขปัญหาทรัพยากรธรรมชาติและจัดระบบการบริหารจัดการมลพิษให้มีประสิทธิภาพเพิ่มขึ้น**

 **(1) ประชุมหัวหน้าส่วนราชการเรื่องแนวทางการแก้ไขปัญหาการบุกรุก ตัดไม้ทำลายป่าและการบุกรุกพื้นที่ป่าชายเลน** ข้อสั่งการ : 1) การดำเนินงานด้านการอนุรักษ์ทรัพยากรธรรมชาติและสิ่งแวดล้อม หากอยู่ในอำนาจหน้าที่ตามอำนาจหน้าที่ดำเนินการทันที 2) ให้กรมอุทยานแห่งชาติ สัตว์ป่า และพันธุ์พืช เร่งดำเนินการแก้ไขปัญหาช้างป่า 3) ให้กรมทรัพยากรทางทะเลและชายฝั่ง แก้ไขปัญหาการกัดเซาะชายฝั่ง

 **(2) การประชุมหารือการจัดการทรัพยากรธรรมชาติและสิ่งแวดล้อมในพื้นที่ระเบียงเศรษฐกิจพิเศษภาคตะวันออก (EEC) ในจังหวัดจันทบุรีและตราด และตรวจเยี่ยมการบริหารจัดการอุทยานแห่งชาติเขาคิชฌกูฏ จังหวัดจันทบุรี** ข้อสั่งการ : 1) ให้สำนักงานนโยบายและแผนทรัพยากรธรรมชาติและสิ่งแวดล้อม ปรับแผนการจัดการสิ่งแวดล้อมในพื้นที่ระเบียงเศรษฐกิจพิเศษภาคตะวันออก (EEC) 2) การพิจารณาเรื่องการขอใช้ประโยชน์ที่ดินป่าไม้ ให้ยึดหลักการอนุรักษ์ทรัพยากรป่าไม้มาประกอบการพิจารณา รวมทั้งให้พิจารณาถึงความสำคัญของแต่ละโครงการ ความคุ้มค่าของการใช้ประโยชน์ที่ดินป่าไม้ 3) พิจารณาหาแนวทางในการดำเนินการ โดยอาจมอบอำนาจให้ผู้ว่าราชการจังหวัด สามารถอนุมัติ อนุญาต ในกรณีดังกล่าวได้ 4) ให้กรมทรัพยากรน้ำ กรมทรัพยากรน้ำบาดาล ดำเนินการพัฒนาแหล่งน้ำผิวดิน แหล่งน้ำใต้ดิน เพื่อรองรับการพัฒนาเศรษฐกิจพิเศษภาคตะวันออก (EEC) และให้กรมทรัพยากรธรณี ดำเนินการสำรวจ/วิเคราะห์ข้อมูลธรณีสัณฐานเพื่อพัฒนาแหล่งน้ำในพื้นที่ EEC ด้วย

 **(3) พบปะเครือข่าย “อาสาสมัครพิทักษ์ทะเล” 11 จังหวัด** ข้อสั่งการ : ให้เจ้าหน้าที่กรมทรัพยากรทางทะเลและชายฝั่ง ต้องสร้างองค์ความรู้และการเรียนรู้แก่เครือข่ายอาสาสมัคร พิทักษ์ทะเล

  **2.6 ประเด็นอื่นๆ**

 **(1) มาตรการลดความเหลื่อมล้ำ** **1) การพัฒนาคุณภาพชีวิตผู้มีบัตรสวัสดิการแห่งรัฐ** ข้อสั่งการ : มอบหมายให้กระทรวงการคลังเสนอแนะมาตรการเพื่อสร้างโอกาสในการเข้าถึงการประกอบอาชีพ การเพิ่มเติมทักษะความรู้ความสามารถ การเข้าถึงแหล่งเงินทุน **2) โครงการนำร่องเพื่อแก้ไขปัญหาหนี้นอกระบบสำหรับผู้มีรายได้น้อยในจังหวัดจันทบุรี** ข้อสั่งการ : มอบหมายให้คณะกรรมการกำกับการแก้ไขปัญหาหนี้สินภาคประชาชนประสานหน่วยงานที่เกี่ยวข้องและศูนย์ดำรงธรรม ผลักดันการทำงานตามกลไกแก้ไขปัญหาหนี้นอกระบบให้ครบวงจร

 **(2) โครงการยุติธรรมสู่หมู่บ้าน นำบริการรัฐสู่ประชาชน** ข้อสั่งการ : ให้ทุกภาคส่วนในพื้นที่ทำงานโดยใช้กลไกประชารัฐ และร่วมผลักดันในการแก้ไขปัญหาในพื้นที่ ประกอบด้วยนโยบาย 5 จำเป็นต่อเนื่อง 4 จำเป็นเร่งด่วน และ 3 จำเป็นยั่งยืน

 **(3) กองทุนหมู่บ้านและชุมชนเมืองและโครงการเพิ่มความเข้มแข็งของเศรษฐกิจฐานรากตามแนวทางประชารัฐ จังหวัดชลบุรี** ข้อสั่งการ : 1) กองทุนหมู่บ้านจะต้องเป็นกลไกในการขับเคลื่อนเศรษฐกิจฐานราก 2) ให้กองทุนหมู่บ้านเป็นกลไกที่เข้มแข็งของรัฐบาลในการให้ความช่วยเหลือดูแลกันเองในพื้นที่ได้ 3) ให้สำนักงานกองทุนหมู่บ้านและชุมชนเมืองแห่งชาติ (สทบ.) เชิญผู้เชี่ยวชาญมาบรรยายให้ความรู้เกี่ยวกับโครงการพัฒนาพื้นที่ระเบียงเศรษฐกิจพิเศษภาคตะวันออก (EEC) แก่สมาชิกเครือข่ายกองทุน 4) ให้เครือข่ายกองทุนหมู่บ้านและชุมชนเมือง ร่วมสนับสนุนโครงการไทยนิยมยั่งยืนและหมู่บ้านท่องเที่ยวชุมชน 5) ให้ สทบ. ทำงานร่วมกับ สคบ. ให้ความรู้แก่สมาชิกและสิทธิในฐานะผู้บริโภคและการเป็นผู้ประกอบการโดยใช้หลักธรรมาภิบาล และหารือเกี่ยวกับแนวทางการจัดทำฉลาก เพื่อแสดงว่าสินค้าที่เป็นธรรมต่อผู้บริโภค

 **(4) โครงการให้ความรู้ด้านการคุ้มครองสิทธิผู้บริโภค** ข้อสั่งการ : 1) บูรณาการความร่วมมือกับหน่วยงานภาครัฐ เอกชน และภาคประชาสังคม 2) จัดทำสื่อสำหรับให้ความรู้ด้านสิทธิผู้บริโภครูปแบบต่างๆเพื่อสร้างความรู้ความเข้าใจที่ถูกต้องแก่ผู้บริโภค 3) ให้ความสำคัญกับระบบการให้บริการประชาชน การรับเรื่องร้องเรียน และการบังคับใช้กฎหมายที่อยู่ในอำนาจหน้าที่ของ สคบ. อย่างจริงจัง เคร่งครัด

 **(5) การลงพื้นที่ของรัฐมนตรีช่วยว่าการกระทรวงการต่างประเทศ โรงเรียนสฤษดิเดช อำเภอเมือง จังหวัดจันทบุรี** ข้อสั่งการ : 1) ให้หน่วยงานของ กต. ประสานงานอย่างใกล้ชิดกับหน่วยงานที่เกี่ยวข้องเพื่อผลักดันประเด็นความร่วมมือกับประเทศเพื่อนบ้านที่มีผลต่อการพัฒนาพื้นที่ภาคตะวันออกให้สามารถพัฒนาเป็นศูนย์กลางของการลงทุน รวมทั้งช่วยส่งเสริมการค้าขายในภูมิภาค (2) ให้หน่วยงานของ กต. ดำเนินโครงการและกิจกรรมตามแนวทางการทูตประชารัฐ (3) มอบหมายให้สถานเอกอัครราชทูตและสถานกงสุลใหญ่ของไทยในต่างประเทศแสวงหาองค์ความรู้ควบคู่กับการประสานงานกับหน่วยงานที่เกี่ยวข้องแสวงหาตลาดใหม่เพื่อส่งเสริมศักยภาพของภาคตะวันออกให้เป็นแหล่งผลิตอาหารที่มีคุณภาพและได้มาตรฐานสากล

**10. เรื่อง ภาพรวมการพัฒนาโครงสร้างพื้นฐานด้วยคมนาคมขนส่งภาคตะวันออกของกระทรวงคมนาคม**

คณะรัฐมนตรีมีมติรับทราบภาพรวมการพัฒนาโครงสร้างพื้นฐานด้วยคมนาคมขนส่งภาคตะวันออกของกระทรวงคมนาคมของกระทรวงคมนาคม (คค.) ตามที่ คค. เสนอดังนี้

 1. **การพัฒนาระบบคมนาคมขนส่งทางบก**

คค. (กรมทางหลวงและกรมทางหลวงชนบท) ได้ดำเนินการปรับปรุงโครงสร้างพื้นฐานทางถนนในพื้นที่ภาคตะวันออก โดยมีวงเงินงบประมาณรวมในช่วงระหว่างปี พ.ศ. 2557-2561 รวม 77,323.783 ล้านบาท ผ่านการดำเนินโครงการต่าง ๆ เช่น

1.1 การก่อสร้างทางหลวงพิเศษระหว่างเมือง สายพัทยา-มาบตาพุด ระยะทาง 32 กิโลเมตร มีกำหนดเปิดใช้งานปี 2563

 1.2 การขยายช่องจราจร เช่น ทางหลวงแผ่นดินหมายเลข 3126 ทางเข้าท่าอากาศยาน อู่ตะเภา-ท่าเรือจุกเสม็ด (จาก 2 ช่องจราจร เป็น 4 ช่องจราจร) เพื่อช่วยลดความแออัดของปริมาณการจราจรที่เข้าสู่ท่าอากาศยานและท่าเรือ และทางหลวงแผ่นดินหมายเลข 304 มีนบุรี-ฉะเชิงเทรา ตอน 2 (จาก 4 ช่องจราจร เป็น 6 ช่องจราจร) เพื่อเชื่อมโยงการเดินทางจากกรุงเทพมหานครไปยังจังหวัดฉะเชิงเทรา

 1.3 เส้นทางถนนเลียบชายทะเลตะวันออก (ชลบุรี ระยอง) พร้อมทางจักรยานและ มีจุดพักรถ จุดชมวิวในบริเวณที่เหมาะสม และการพัฒนาเส้นทางคมนาคมเพื่อการท่องเที่ยวรอบเกาะช้างคงเหลือระยะทาง 3 กิโลเมตรสุดท้าย เป็นพื้นที่ป่าไม้มีสภาพความลาดชันสูงและอยู่ในพื้นที่อุทยานแห่งชาติ

 ระยะต่อไป คค. มีแผนที่จะดำเนินโครงการต่าง ๆ เช่น ในปี 2563-2566 กรมทางหลวงมีแผนจะดำเนินโครงการก่อสร้างทางหลวงพิเศษระหว่างเมืองหมายเลข 61 สายแหลมฉบัง-ปราจีนบุรี-นครราชสีมา เพื่อที่จะไปเชื่อมต่อกับทางหลวงพิเศษระหว่างเมืองสายบางปะอิน-นครราชสีมา-หนองคาย และมีแผนจะดำเนินการพัฒนาเส้นทางหลวงเพื่อสนับสนุนการเดินทางไปยังแหล่งท่องเที่ยว เช่น เพิ่มช่องจราจรทางหลวงหมายเลข 3249 ตอนแยกทางหลวงหมายเลข 3 (เขาไร่ยา) - เขาคิชฌกูฏ เพื่อสนับสนุนเส้นทางเข้าสู่อุทยานแห่งชาติเขาคิชฌกูฏ

 2. **การพัฒนาระบบคมนาคมขนส่งทางราง**

 คค. [การรถไฟแห่งประเทศไทย (รฟท.)] ได้ดำเนินการพัฒนาและส่งเสริมระบบคมนาคมขนส่งทางรางให้มีประสิทธิภาพ มีต้นทุนการขนส่งที่ต่ำ เพื่อสร้างความได้เปรียบในการแข่งขันและยกระดับเศรษฐกิจของภาคตะวันออก โดยมีโครงการที่สำคัญ เช่น โครงการรถไฟความเร็วสูงเชื่อมต่อ 3 สนามบินแบบไร้รอยต่อ (ท่าอากาศยานดอนเมือง-ท่าอากาศยานสุวรรณภูมิ-ท่าอากาศยานอู่ตะเภา) รวมพื้นที่เขต ระยะทางรวม 220 กิโลเมตร มูลค่าโครงการประมาณ 236,700ล้านบาท ซึ่งเป็นการก่อสร้างทางรถไฟขนาด 1.435 เมตร (Standard Gauge) และจะมีการพัฒนาที่ดินเชิงพาณิชย์บริเวณมักกะสัน และที่ดินรอบสถานีรถไฟความเร็วสูงศรีราชา และมีแผนพัฒนาโครงข่ายรถไฟเชื่อมโยงต่อกับประเทศเพื่อนบ้านในกลุ่ม CLMV และจีนตอนล่างเข้ากับ 3 ท่าเรือ คือ ท่าเรือแหลมฉบัง ท่าเรือมาบตาพุด และท่าเรือสัตหีบ รวมถึงพื้นที่ระเบียงเศรษฐกิจพิเศษภาคตะวันออก (EEC) และมีแผนดำเนินโครงการเพื่อเป็นการรับรับนิคมอุตสาหกรรมและเชื่อมโยงภูมิภาค เช่น โครงการรถไฟทางคู่สายชุมทางศรีราชา-ระยอง และมาบตาพุด-ระยอง-จันทบุรี-ตราด-คลองใหญ่ ระยะทางรวม 275 กิโลเมตร

 3. **การพัฒนาระบบคมนาคมขนส่งทางน้ำ** โดยการท่าเรือแห่งประเทศไทยได้ดำเนินโครงการพัฒนาท่าเรือแหลมฉบัง ขั้นที่ 3 ขณะนี้อยู่ระหว่างการว่าจ้างที่ปรึกษาทบทวนความเหมาะสมด้านวิศวกรรม เศรษฐกิจ การเงิน และสิ่งแวดล้อมของโครงการฯ และคาดว่าจะสามารถเปิดให้บริการได้ในปี 2568

 4. **การพัฒนาระบบคมนาคมขนส่งทางอากาศ** คค. โดยบริษัท การบินไทย จำกัด (มหาชน) ได้ดำเนิน**โครงการศูนย์ซ่อมบำรุงอากาศยาน (Maintenance Repair and Overhual: MRO) ระยะที่ 1 ที่ท่าอากาศยานอู่ตะเภาเป็นโครงการนำร่องใน EEC** เพื่อขยายขีดความสามารถในการซ่อมบำรุงอากาศยานรุ่นใหม่และขยายฐานลูกค้า ตลอดช่วยให้เกิดการพัฒนาอุตสาหกรรมการบินและเมืองการบินภาคตะวันออกให้เป็นรูปธรรม และจะช่วยสร้างความมั่นใจแก่นักลงทุนที่สนใจมาลงทุนในพื้นที่ EEC

**11. เรื่อง มาตรการส่งเสริมการลงทุนสำหรับภาคการเกษตรในระดับท้องถิ่น**

 คณะรัฐมนตรีมีมติรับทราบมาตรการส่งเสริมการลงทุนสำหรับภาคการเกษตรในระดับท้องถิ่น ตามที่สำนักงานคณะกรรมการส่งเสริมการลงทุน (สกท.) เสนอ และมอบหมายให้กระทรวงเกษตรและสหกรณ์เป็นหน่วยงานหลักร่วมกับกระทรวงพาณิชย์ สำนักงานคณะกรรมการส่งเสริมการลงทุนและหน่วยงานที่เกี่ยวข้อง พิจารณาดำเนินการเชื่อมโยงกลุ่มเกษตรกร สหกรณ์การเกษตร และวิสาหกิจชุมชนที่มีศักยภาพในการประกอบกิจการด้านการเกษตรกับผู้ประกอบการที่มีความประสงค์และความพร้อมเข้ามาลงทุนในกิจการด้านการเกษตรกรกับชุมชน โดยดำเนินการให้เป็นไปตามแนวทางประชารัฐด้วย

 **สาระสำคัญของเรื่อง**

 สกท. รายงานว่า

 1. สกท. ขอเสนอมาตรการพิเศษสำหรับการส่งเสริมการลงทุนภาคการเกษตรเพื่อส่งเสริมให้เกิดการลงทุนที่จะช่วยสร้างมูลค่าเพิ่มจากผลผลิตทางการเกษตรและช่วยยกระดับราคาสินค้าเกษตรในประเทศให้สูงขึ้น เพื่อนำไปสู่การสร้างความเข้มแข็งให้กับเศรษฐกิจในระดับท้องถิ่นในด้านการเกษตร และสร้างการเติบโตจากภายในเพื่อวางรากฐานทางเศรษฐกิจที่ยั่งยืนในระยะยาว

 2. **มาตรการพิเศษสำหรับการส่งเสริมการลงทุนภาคการเกษตร** เป็นการผ่อนปรนเงื่อนไขต่าง ๆ และให้สิทธิและประโยชน์เพิ่มเติมจากการส่งเสริมการลงทุนในหมวดกิจการด้านการเกษตรตามเกณฑ์ปกติ มีสาระสำคัญ ดังนี้

 2.1 **กำหนดประเภทกิจการที่เกี่ยวข้องโดยตรงกับภาคการเกษตร เป็นกิจการที่จะให้การส่งเสริมตามมาตรการพิเศษนี้** เช่น กิจการผลิตปุ๋ยชีวภาพ ปุ๋ยอินทรีย์ ปุ๋ยอินทรีย์เคมีนาโน และสารป้องกันกำจัดศัตรูพืชชีวภัณฑ์ กิจการปรับปรุงพันธุ์พืชหรือสัตว์ กิจการผลิตผลิตภัณฑ์จากยางธรรมชาติ กิจการผลิตผลิตภัณฑ์จากผลพลอยได้ทางการเกษตร กิจการผลิตเชื้อเพลิงจากผลผลิตการเกษตร กิจการผลิตสารสกัดจากวัตถุดิบทางธรรมชาติ หรือผลิตภัณฑ์จากสารสกัดจากวัตถุดิบทางธรรมชาติ กิจการผลิตหรือถนอมอาหารและเครื่องดื่ม กิจการห้องเย็นและขนส่งห้องเย็น ศูนย์กลางการค้าสินค้าเกษตร เป็นต้น

 2.2 **กำหนดเงื่อนไขและสิทธิประโยชน์** โดยแบ่งออกเป็น 2 กรณี ดังนี้

 2.2.1 **กรณีผู้ประกอบการที่ลงทุนในกิจการด้านการเกษตร** (ตามข้อ 2.1)

 **เงื่อนไข** จะผ่อนปรนเงื่อนไขเงินลงทุนขั้นต่ำของโครงการ โดยลดจาก 1 ล้านบาท เหลือเพียง 5 แสนบาท (ไม่รวมค่าที่ดินและทุนหมุนเวียน) และผ่อนปรนให้นำเครื่องจักรใช้แล้วในประเทศมาใช้ในโครงการที่ขอรับการส่งเสริมได้บางส่วน โดยจะต้องมีบุคคลธรรมดาสัญชาติไทยถือหุ้นไม่น้อยกว่าร้อยละ 51 ของทุนจดทะเบียน และกิจการจะต้องมีสินทรัพย์ถาวรสุทธิหรือเงินลงทุนไม่รวมค่าที่ดินและทุนหมุนเวียนไม่เกิน 50 ล้านบาท

 **สิทธิและประโยชน์** ให้ได้รับยกเว้นภาษีเงินได้นิติบุคคลเป็นระยะเวลา 5-8 ปี เป็นสัดส่วนไม่เกินร้อยละ 200 ของเงินลงทุน (ไม่รวมค่าที่ดินและทุนหมุนเวียน)

 2.2.2 **กรณีผู้ประกอบการที่สนับสนุนหรือร่วมดำเนินการกับท้องถิ่นเพื่อดำเนินการในกิจการด้านการเกษตร** (ตามข้อ 2.1)

 **เงื่อนไข** จะต้องมีเงินลงทุนขั้นต่ำของแต่ละโครงการไม่น้อยกว่า 1 ล้านบาท (ไม่รวมค่าที่ดินและทุนหมุนเวียน) และต้องมีความร่วมมือกับองค์กรปกครองส่วนท้องถิ่น หรือสหกรณ์ หรือวิสาหกิจชุมชนในท้องถิ่น

 **สิทธิและประโยชน์** ให้ได้รับยกเว้นภาษีเงินได้นิติบุคคลสำหรับรายได้จากกิจการที่ดำเนินการอยู่เดิมเป็นระยะเวลา 3 ปี เป็นสัดส่วนไม่เกินร้อยละ 100 ของเงินลงทุน (ไม่รวมค่าที่ดินและทุนหมุนเวียน) ที่จ่ายจริงในการสนับสนุนหรือร่วมดำเนินการกับองค์กรท้องถิ่นเพื่อตั้งโรงงานแปรรูปผลผลิตทางการเกษตร เช่น ค่าก่อสร้างโรงงานและค่าเครื่องจักร เป็นต้น

 2.3 จะต้องยื่นคำขอรับการส่งเสริมตามมาตรการนี้ภายในปี 2561

**12. เรื่อง ยุทธศาสตร์การค้าผลไม้ครบวงจร**

 คณะรัฐมนตรีมีมติรับทราบตามที่กระทรวงพาณิชย์ (พณ.) เสนอยุทธศาสตร์การค้าผลไม้ครบวงจร โดย พณ. จะประสานหน่วยงานที่เกี่ยวข้องร่วมกันขับเคลื่อนยุทธศาสตร์ฯ ให้บรรลุตามวัตถุประสงค์ต่อไป สรุปสาระสำคัญได้ ดังนี้

 1. ยุทธศาสตร์พัฒนาผลไม้ไทย พ.ศ. 2558-2562 กำหนดให้ พณ. มีส่วนเกี่ยวข้องกับยุทธศาสตร์ด้านการบริหารจัดการการตลาด ซึ่ง พณ. ได้ดำเนินการร่วมกับสภาหอการค้าแห่งประเทศไทยจัดทำยุทธศาสตร์การค้าผลไม้ครบวงจร เพื่อเป็นแนวทางให้หน่วยงานที่เกี่ยวข้องร่วมกันขับเคลื่อนเพื่อให้เกิดประโยชน์ต่อเกษตรกรและการค้าผลไม้ของไทย รวมทั้งบรรลุผลตามยุทธศาสตร์พัฒนาผลไม้ไทย พ.ศ. 2558-2562 ดังกล่าว

 2. **ยุทธศาสตร์การค้าผลไม้ครบวงจร มีสาระสำคัญ** **ดังนี้**

 2.1 **วิสัยทัศน์ “ประเทศไทยเป็นชาติมหาอำนาจด้านการค้าผลไม้เมืองร้อนของโลก”**

 2.2 **ประเด็นยุทธศาสตร์ ประกอบด้วย**

 2.2.1 **ประเด็นยุทธศาสตร์ที่ 1** พัฒนาอุตสาหกรรมการผลิตผลไม้เมืองร้อนสดและแปรรูปให้มีคุณภาพมาตรฐานเป็นที่ยอมรับในระดับสากล ประกอบด้วย

 **กลยุทธ์ที่ 1.1** กำหนดและส่งเสริมมาตรฐานการผลิตและการค้าผลไม้เกรดพรีเมียม (Q+GAP), Thai GAP, Thailand Trust Mark)

 **กลยุทธ์ที่ 1.2** ส่งเสริมการทำการตลาดผลไม้เกรดรอง (Undersized) อาทิ ทุเรียน มังคุด สำหรับตลาดส่งออก เช่น ตลาดจีน อินเดีย และนักท่องเที่ยว

 **กลยุทธ์ที่ 1.3** ส่งเสริมการพัฒนาผลิตภัณฑ์ใหม่ (New Product Development)

 **กลยุทธ์ที่ 1.4** ส่งเสริมการพัฒนาบรรจุภัณฑ์ผลไม้ไทย

 2.2.2 **ประเด็นยุทธศาสตร์ที่ 2** สร้างและพัฒนาช่องทางการจำหน่ายและกระจายผลไม้ไทยให้มีการเชื่อมโยงอย่างเป็นระบบและมีประสิทธิภาพ ประกอบด้วย

 **กลยุทธ์ที่ 2.1** ส่งเสริมการจัดตั้งศูนย์รวบรวมและคัดคุณภาพ (Farm Outlet/ จุดรวบรวม/ ตลาดกลางผลไม้)

 **กลยุทธ์ที่ 2.2** ส่งเสริมให้มีตลาดกลางที่มีระบบอำนวยความสะดวกครบวงจรและพัฒนาไปสู่ระบบประมูล (Inter Auction)

 **กลยุทธ์ที่ 2.3** จัดหาสถานที่ จำหน่ายและเชื่อมโยงเครือข่าย (ตลาดสด/ ตลาดต้องชม/ ร้านค้าธงฟ้าประชารัฐ/ หน่วยงานรัฐและเอกชน)

 **กลยุทธ์ที่ 2.4** ส่งเสริมการขายช่องทางต่าง ๆ (ออนไลน์/ ข้อตกลงซื้อขายล่วงหน้า/ ตลาดชายแดน)

 **กลยุทธ์ที่ 2.5** ขยายช่องทางการตลาดต่างประเทศ/ แสวงหาตลาดใหม่ (Outgoing และ Incoming Mission)

 **กลยุทธ์ที่ 2.6** การสร้างเครือข่ายผู้ผลิต ผู้รวบรวมและตลาด

 2.2.3 **ประเด็นยุทธศาสตร์ที่ 3** สนับสนุนการพัฒนาสมรรถนะด้านการค้าและการลงทุนของผู้ประกอบการผลไม้ไทย ประกอบด้วย

 **กลยุทธ์ที่ 3.1** จัดหาสินเชื่ออัตราดอกเบี้ยพิเศษ เพื่อเป็นเงินทุนหมุนเวียนให้กับผู้ประกอบการรับซื้อ และสหกรณ์การเกษตร

 **กลยุทธ์ที่ 3.2** ประสานเชื่อมโยงสิทธิประโยชน์ด้านการลงทุน และแหล่งเงินทุนให้กับผู้ประกอบการ เพื่อผลักดันการขยายการลงทุนในอุตสาหกรรมการผลิตผลไม้คุณภาพ

 2.2.4 **ประเด็นยุทธศาสตร์ที่ 4** ประชาสัมพันธ์สินค้าผลไม้เมืองร้อนของไทยให้เป็นที่ต้องการของตลาด ประกอบด้วย

 **กลยุทธ์ที่ 4.1** รณรงค์และส่งเสริมให้เกิดการบริโภคผลไม้เพิ่มขึ้นเป็นการทั่วไป โดยให้ความสำคัญกับการส่งเสริมตลาดเฉพาะสินค้าในพื้นที่จังหวัดที่มีกำลังซื้อสูงหรือเป็นแหล่งท่องเที่ยว เพื่อให้นักท่องเที่ยวต่างชาติรู้จักผลไม้ไทยมากยิ่งขึ้นด้วย

 **กลยุทธ์ที่ 4.2** จัดกิจกรรมประชาสัมพันธ์สร้างค่านิยมการบริโภคผลไม้ภายในสถานศึกษาเพื่อให้เยาวชนรุ่นใหม่บริโภคผลไม้มากยิ่งขึ้น

 **กลยุทธ์ที่ 4.3** ประชาสัมพันธ์ผ่านสื่อต่าง ๆ เพื่อกระตุ้นอุปสงค์การบริโภคผลไม้หลากชนิดตามช่วงเทศกาลและฤดูกาลของผลไม้

 **กลยุทธ์ที่ 4.4** การส่งเสริมการขายผลไม้ในต่างประเทศ (In-Store Promotion) และ Branding

|  |
| --- |
| **แต่งตั้ง** |

**13. เรื่อง การแต่งตั้งข้าราชการให้ดำรงตำแหน่งประเภทบริหารระดับสูง (สำนักนายกรัฐมนตรี)**

 คณะรัฐมนตรีมีมติอนุมัติตามที่สำนักงาน ก.พ.ร. เสนอแต่งตั้ง **นางอารีย์พันธ์ เจริญสุข** ที่ปรึกษาการพัฒนาระบบราชการ (นักพัฒนาระบบราชการทรงคุณวุฒิ) สำนักงาน ก.พ.ร. ให้ดำรงตำแหน่ง รองเลขาธิการ ก.พ.ร. สำนักงาน ก.พ.ร. สำนักนายกรัฐมนตรี ตั้งแต่วันที่ทรงพระกรุณาโปรดเกล้าโปรดกระหม่อมแต่งตั้งเป็นต้นไป เพื่อทดแทนตำแหน่งที่ว่าง

**14. เรื่อง การแต่งตั้งข้าราชการพลเรือนสามัญ (กระทรวงการต่างประเทศ)**

 คณะรัฐมนตรีมีมติอนุมัติตามที่กระทรวงการต่างประเทศเสนอแต่งตั้ง **นายดนัย การพจน์** กงสุลใหญ่ สถานกงสุลใหญ่ ณ แขวงสะหวันนะเขต สาธารณรัฐประชาธิปไตยประชาชนลาว ให้ดำรงตำแหน่ง เอกอัครราชทูต สถานเอกอัครราชทูต ณ กรุงดิลี สาธารณรัฐประชาธิปไตยติมอร์-เลสเต ตั้งแต่วันที่ทรงพระกรุณาโปรดเกล้าโปรดกระหม่อมแต่งตั้งเป็นต้นไป เพื่อทดแทนตำแหน่งที่ว่าง ซึ่งการแต่งตั้งเอกอัครราชทูตประจำต่างประเทศดังกล่าวได้รับความเห็นชอบจากประเทศผู้รับ

**15. เรื่อง แต่งตั้งข้าราชการการเมือง**

 คณะรัฐมนตรีมีมติเห็นชอบตามที่สำนักเลขาธิการนายกรัฐมนตรีเสนอแต่งตั้ง **นางวิไลวรรณ ทัพวงศ์ศรี** ให้ดำรงตำแหน่งข้าราชการการเมือง ตำแหน่งประจำสำนักเลขาธิการนายกรัฐมนตรี ปฏิบัติหน้าที่กระทรวงพาณิชย์ ทั้งนี้ ตั้งแต่วันที่ 6 กุมภาพันธ์ 2561 เป็นต้นไป

.......................